Sam 2nan 13 AKKDC08 - Fɛɛn min kɛra o kɔfɛ, o filɛ. - Bible Search\nSam 2nan 12 Sam 2nan 14\nSam 2nan 13\nAmunɔn ni Tamari ka koo\n1Fɛɛn min kɛra o kɔfɛ, o filɛ. Dɔgɔmuso dɔ tun be Dawuda dencɛ Abisalɔn fɛ, a tun cɛɛ ka ɲi kosɔbɛ, a tɔgɔ tun ko Tamari. A koo tun ka di Dawuda dencɛ Amunɔn ye. 2Amunɔn dɔgɔmuso Tamari nigɛ y'a minɛ fɔɔ ka taga kɛ bana ye a ma. Amunɔn y'a ye ko a tena se ka cogo sɔrɔ ka se a ma, bari Tamari tun ma cɛɛ lɔn fɔlɔ. 3Tericɛ dɔ tun be Amunɔn fɛ, a tɔgɔ tun ko Yonadabu. Dawuda faden Simeya deen tun lo. Yonadabu tun ka ceku kosɔbɛ. 4A y'a fɔ Amunɔn ye ko: «Mun na e masacɛ dentɔ ɲaa kumunin lo loon o loon ten? E t'a ɲafɔ ne ye wa?» Amunɔn y'a fɔ a ye ko ale burunnin be a faden Abisalɔn dɔgɔmuso Tamari le la. 5Yonadabu y'a fɔ a ye ko: «La k'i yɛrɛ kɛ banabagatɔ ye. N'i facɛ nana i filɛ, i k'a fɔ a ye ko a k'a to i dɔgɔmuso Tamari ka na dumuni d'i ma. Ko a k'a tobi i ɲana tigitigi k'a d'i ma i b'a dumu.»\n6Amunɔn lara k'a yɛrɛ kɛ banabagatɔ ye. Masacɛ nan'a filɛ. A y'a fɔ masacɛ ye ko: «N b'i daali i k'a to ne dɔgɔmuso Tamari ka na buru deen fila yiran ne ye n ɲana k'a di ne ma n b'a dumu.» 7Dawuda ye cii bila ka ta'a fɔ Tamari ye a fɛ, ko a ka wili ka ta'a kɔrɔcɛ Amunɔn ka soo, ka dumuni labɛn a ye. 8Tamari wilila ka ta'a kɔrɔcɛ Amunɔn ka soo, a tun lanin lo. A ye mugu nɔɔninin ta k'a lamaga k'a labɛn Amunɔn ɲana, ka sɔrɔ k'a jɛni. 9O kɔ, a ye buru nin bɔ a minan kɔnɔ k'a yɛlɛma a ɲakɔrɔ. Nga Amunɔn ma sɔn ka dumuni kɛ. A y'a fɔ ko mɔgɔw bɛɛ ka bɔ soo kɔnɔ. Mɔgɔ minw tun be yen, olu bɛɛ bɔra. 10Amunɔn y'a fɔ Tamari ye ko a ka buru nunu ta ka na n'u ye a ka layɔrɔ la, k'a di ale ma a b'a dumu. Tamari ye buru minw dilan, a y'o ta ka taga n'u ye a kɔrɔcɛ Amunɔn fɛ a ka layɔrɔ la. 11A tun b'a la k'u di Amunɔn ma tuma min na, a k'u dumu, Amunɔn y'a minɛ k'a fɔ a ye ko: «Na la ni ne ye, n dɔgɔmuso.» 12Tamari y'a fɔ a ye ko: «Ayi ne kɔrɔcɛ! Kana ne karaba! Bari u t'o koo nin ɲɔgɔn kɛ Isirayɛlidenw ka jamana kɔnɔ. Kana o kojugu nin kɛ. 13Ne bena taga min n'o maloya ye? E fana, e bena kɛ mɔgɔkolon ye Isirayɛlidenw cɛma. O la do, sisan ne b'a ɲini i fɛ i ka taga n koo fɔ masacɛ ye. A tena ban ka ne d'i ma.»\n14Nga Amunɔn ma sɔn ka mɛnni kɛ a fɛ. A ser'a kɔrɔ k'a karaba ka la n'a ye. 15O kɔ, a koo nana goya Amunɔn ye kosɔbɛ. A koo tun ka d'a ye cogo min na, a koo goyar'a ye ka tɛmɛ o kan. A y'a fɔ a ye ko a ka wili ka bɔ yen. 16Tamari y'a fɔ a ye ko: «Ayi! N'i ye ne gwɛn, o ye kojugu ye ka tɛmɛ i ye min kɛ ne la kan.»\nAmunɔn ma sɔn ka mɛnni kɛ a fɛ. 17A y'a ka baaraden wele ko a ka sunguru nin minɛ k'a bɔ ale ka soo kɔnɔ, ko a ka bɔ n'a ye kɛnɛma ka daa tugu k'a sɔgɔ. 18O la, a ka baaraden y'a minɛ ka bɔ kɛnɛma ka daa tugu k'a sɔgɔ. Deleke ɲanaman dɔ tun b'a kaan na. Masacɛ denmuso minw ma furu fɔlɔ, olu le tun ka kan k'o don. 19Tamari ye bugurigwɛ ta k'a kɛ a yɛrɛ kuun na, k'a ka deleke faran, k'a bolo la a kuun na ka to ka kule n'a be tagara. 20A kɔrɔcɛ Abisalɔn y'a fɔ a ye ko: «I kɔrɔcɛ Amunɔn sera i ma wa? I je ne dɔgɔmuso, bari i kɔrɔcɛ lo, kana miiri o la tugu.» Tamari tora ɲanafin na a kɔrɔcɛ Abisalɔn ka soo. 21Masacɛ Dawuda y'o koo nin bɛɛ mɛn tuma min na, a dimina kosɔbɛ. 22Abisalɔn y'a daa tigɛ Amunɔn na. A y'a kɔniya, bari a y'a dɔgɔmuso Tamari ka sunguruya cɛn.\nAbisalɔn be Amunɔn faga\n23Saan fila tɛmɛnin kɔ, sagasi tigɛbagaw tun be Abisalɔn fɛ Baalasɔri, Efarayimu mara gɛrɛfɛ. A ye masacɛ dencɛw bɛɛ wele o la. 24Abisalɔn tagar'a fɔ masacɛ ye ko sagasi tigɛbagaw be ale fɛ, ko a b'a ɲini masacɛ n'a ka dakɔrɔsigiw fɛ u ka na, ale ka sagasitigɛ ɲanagwɛ la. 25Masacɛ y'a fɔ a ye ko: «Ayi ne deen, an bɛɛ tena taga, an kana taga kɛ doni ye i fɛ.» Abisalɔn y'a gwɛlɛya a ma nga masacɛ ma sɔn ka taga, a ye duba kɛ a ye dɔrɔn. 26O kɔ, Abisalɔn y'a fɔ a ye ko a k'a to ale kɔrɔcɛ Amunɔn ka kori ka taga ni olu ye. Masacɛ y'a fɔ a ye ko: «Mun na a bena taga n'i ye?» 27Abisalɔn lɔra kelen kan, masacɛ ye Amunɔn n'a balimaw to, u tagara ni Abisalɔn ye.\n28Abisalɔn y'a fɔ a ka baaradenw ye ko: «Aw ye to ka kɔlɔsili kɛ! Ni Amunɔn fara duvɛn na tuma min na, ni ne y'a fɔ aw ye ko aw k'a bugɔ, o tuma na, aw k'a faga. Aw kana siran, ne le ye sira di aw ma. Aw ka banba k'aw jaa gwɛlɛya.» 29Abisalɔn tun y'a fɔ a ka baaradenw ye cogo min na, u fana y'a kɛ ten Amunɔn na. Masacɛ deenw bɛɛ wilila ka yɛlɛ u ka sofaliw kan ka boli.\n30K'u to sira kan, o kibaruya nana se Dawuda ma, ko Abisalɔn y'a deenw bɛɛ faga, ko hali kelen ma to. 31O la, masacɛ wilila k'a ka fani faran, ani ka la duguma. A ka dakɔrɔsigiw bɛɛ fana y'u ka faniw faran ka lɔ a gɛrɛfɛ. 32Dawuda faden Simeya dencɛ Yonadabu y'a fɔ ko: «Ne matigi, kan'a miiri k'u ye masacɛ dencɛw bɛɛ le faga dɛ! Amunɔn kelen le sara. Kabini Amunɔn y'a dɔgɔmuso minɛ ka la n'a ye loon min na, Abisalɔn y'a fagako latigɛ. 33Masacɛ, ne matigi kan'a hakili ɲagami ko a deenw bɛɛ le sara, Amunɔn kelen le sara.»\n34Abisalɔn bolila. Kanbelen min tun be kɔlɔsili kɛra, ale ko a be filɛli kɛ, a ɲaa be jamaba natɔ la a kɔfɛ sira kan, ka bɔ kulujigijigi faan fɛ. 35Yonadabu y'a fɔ masacɛ ye ko: «I deenw natɔ filɛ sa, i ka baaraden tun be fɛɛn min fɔra i ye, o dafara.» 36A tilara o kuma na dɔrɔn, masacɛ deenw sera. U ye kasi daminɛ. Masacɛ n'a ka dakɔrɔsigiw bɛɛ kasira kosɔbɛ fana.\n37O y'a sɔrɔ Abisalɔn bolila ka taga to Amiyuri dencɛ Talimayi fɛ, Gɛsuri masacɛ. Dawuda tora ka kasi a dencɛ kosɔn loon bɛɛ. 38Abisalɔn tun bolila ka taga Gɛsuri ka saan saba kɛ o yɔrɔ la.\n39Masacɛ Dawuda dusu sumana Abisalɔn kɔrɔ, bari a jigi tun tugur'a dencɛ Amunɔn ka saya la.


Kod 39 AKKDC08 - Isimayɛliden nunu tagara ni Yusufu ye - Bible Search\nKod 38 Kod 40\nYusufu be Potifari ka soo\n1Isimayɛliden nunu tagara ni Yusufu ye Ezipiti jamana na. Ezipiti masacɛ kɔlɔsibagaw kuntigi Potifari y'a san olu fɛ. 2- Yusufu tor'a kuntigi ka soo. Masaba tun b'a fɛ kosɔbɛ. 3A kuntigi y'a ye ko Masaba be ni Yusufu ye, ko n'a ko a be koo o koo kɛ, o be ɲa a fɛ. 4A koo diyar'a kuntigi ye kosɔbɛ, ale y'a don a ka baara la, k'a bololafɛnw bɛɛ kalifa a ma, k'a sigi a ka soo kunna.\n5Tuma min na Potifari ye Yusufu sigi a ka soo, ani a ka bololafɛn bɛɛ kunna, Masaba ye barika don Ezipiticɛ nin ka soo la Yusufu kosɔn, k'a ka soo n'a ka foro kɔnɔ fɛɛnw yiriwa. 6A tun y'a ka fɛɛn bɛɛ to Yusufu bolo, ale tun te foyi si kɛ tugu ni dumuni dama tɛ.\nYusufu n'a kuntigi muso ka koo\nYusufu tun cɛ ka ɲi kosɔbɛ. 7Waati dɔ nana se, a kuntigi muso ɲaa bɔr'a fɛ, ale y'a fɔ a ye ko: «Na la ni ne ye.» 8A banna, a y'a fɔ a ye ko: «Ne kuntigi y'a bolo bɔ koo bɛɛ la soo kɔnɔ, a ye sokɔnɔfɛnw bɛɛ kalifa ne ma. 9Mɔgɔ si te soo nin kɔnɔ min ka fisa ni ne ye, a ma ne bali foyi la fɔɔ ele dama, bari e y'a ka muso ye. Mun na ne bena kojuguba kɛ ani ka Ala hakɛ ta?» 10Loon o loon a tun be to ka o kuma kelen fɔ Yusufu ye, nga Yusufu ma sɔn ka mɛnni kɛ a fɛ. 11Loon dɔ, Yusufu donna soo kɔnɔ ko a be baara kɛ, o y'a sɔrɔ soo kɔnɔ baarakɛla si tun te yen. 12Muso nin ye Yusufu minɛ a ka fani ma, k'a fɔ a ye ko a ka la n'ale ye. Yusufu y'a ka fani wulan k'a to a bolo ka boli ka bɔ kɛnɛma.\n13Muso nin y'a ye ko a y'a ka fani wulan k'a to ale bolo ka boli ka bɔ kɛnɛma minkɛ, 14a y'a ka baarakɛlaw wele k'a fɔ u ye ko: «Aw yɛrɛ ka nin filɛ sa! U nana ni eburu nin ye, waasa a ka to k'a ɲaa don an na! A nana ko fɔɔ a be la ni ne ye, ne kulera. 15A y'a ye ko ne be kulera kosɔbɛ dɔrɔn, a wilila k'a ka fani to ne gɛrɛfɛ ka boli ka bɔ kɛnɛma.»\n16Muso nin ye Yusufu ka fani bila a gɛrɛfɛ fɔɔ a cɛɛ nana tuma min na. 17A ye o kuma kelen fɔ a cɛɛ ye ko: «I nana ni jɔncɛ eburu min ye, ale lo donna ne kan ko fɔɔ a be la ni ne ye. 18Nga ne kulera dɔrɔn, a wilila ka boli ka bɔ kɛnɛma k'a ka fani to ne gɛrɛfɛ.» 19Yusufu kuntigi y'a muso ka kuma mɛn ka ban tuma min na, ko: «A filɛ sa, i ka jɔɔn ye min kɛ,» a dimina kosɔbɛ 20ka Yusufu minɛ k'a don kaso la, masacɛ ka kasodenw tun be boon min na.\nYusufu be don kaso la\nKa Yusufu to kaso la, 21- Masaba tor'a fɛ, k'a koo diya kasobon kɔlɔsibaga ye. 22Ale ye Yusufu bila ko a ka to ka kasoden tɔw bɛɛ kɔlɔsi. Foyi si tun te kɛ yen ni ale sababu tɛ. 23Ni kasobon kɔlɔsibaga tun ye min to Yusufu bolo, a tun te o filɛ tugu, bari Masaba tun be ni Yusufu ye, ka to ka koo bɛɛ ɲa a bolo.


Bar 1 AKKDC08 - Baruki ye kitabu min sɛbɛn k'a to - Bible Search\nBar int Bar 2\n1Baruki ye kitabu min sɛbɛn k'a to Babilɔni, o filɛ nin ye, ale min tun ye Ɛlikiyasi dencɛ Azadiyasi deen Sedesiyasi dencɛ Maaseyasi deen Neriyasi dencɛ ye. 2Babilɔnikaw ye Zeruzalɛmu minɛ k'a jɛni saan min na, saan duuru o kɔ, a ye nin sɛbɛ o saan kalo duurunan tile wolonwulanan loon.\n3Baruki y'a kalan Zowakimu deen Yoyakin ɲana, min tun ye Zuda mara masacɛ ye, ani jama bɛɛ ɲana min tun nana ka mɛnni kɛ. 4Mɔgɔ minw bɛɛ tun siginin be Babilɔni, Sudi baa daa la, faamaw, ni masadenw, ani cɛkɔrɔbaw, ni jama bɛɛ, u bɛɛ tun bɛ yen, mɔgɔbabaw fara tɔw kan. 5Jama tun be suun na, u tun be kasira fana ka to ka Matigi daali. 6O kɔ, u ye wari kɛ ɲɔgɔn kan ka kɛɲɛ n'u kelen kelen bɛɛ seko ye 7k'a ci Salɔmu dencɛ Ɛlikiyasi dencɛ Zowakimu ma Zeruzalɛmu, ale min tun ye sarakalasebaga ye, ni sarakalasebagaw tɔw ma, ani jama min bɛɛ tun be n'a ye Zeruzalɛmu. 8U juguw tun ye minan minw ta Matigi ka soo kɔnɔ ka taga n'u ye, Baruki tun ye olu ta *Siwan kalo tile tannan loon, janko k'u kɔsegi Zuda mara la. O tun ye warigwɛminanw ye, Zoziyasi dencɛ Sedesiyasi le tun k'u k'o lalaga, ale min tun ye Zuda mara masacɛ ye. 9U y'o lalaga Zekoniyasi nunu minɛnin kɔ Babilɔni masacɛ Nabukodonozɔri fɛ. A tun ye Zekoniyasi minɛ Zeruzalɛmu, ka Isirayɛlidenw ɲamɔgɔw minɛ, n'u ka bololabaarakɛlaw,a n'u ka faamaw, ani jamanadenw, ka taga n'u ye Babilɔni.\n10U y'a fɔ ko: «An ye wari ci aw ma janko aw ka wusulan ni begɛnw ni kɔnɔninw san, k'u kɛ saraka jɛnitaw ye, ni hakɛ yafa sarakaw. Aw ka suman sarakaw ni saraka tɔ nunu bɔ Matigi, an ka Ala ka sarakabɔyɔrɔ kan, 11ka Ala dali Babilɔni masacɛ Nabukodonozɔri n'a deen Balitazari ye janko u sii ka caya i ko sankolo be dugukolo sanfɛ kudayi cogo min na, 12janko Matigi ka barika don an na, k'an nisɔndiya, Babilɔni masacɛ Nabukodonozɔri n'a deen Balitazari ka to k'an mara, an ka baara kɛ u ye waatijan na, an koo ka diya u ye fana. 13Aw ka Matigi an ka Ala daali anw ye fana, bari an y'a hakɛ ta. Fɔɔ ka se bii ma, Matigi diminin be an kɔrɔ kosɔbɛ. 14An ye kitabu min ci aw ma, aw k'o kalan Matigi ka soo kɔnɔ Gwatakɔrɔsigi ɲanagwɛ la a n'a daganin be loon minw na janko mɔgɔw ka lɔ u ka hakɛ la.\nBabilɔni taabagaw ka dalili\n15«Aw k'a fɔ ko: ‹Matigi, an ka Ala, i tilennin lo, nga maloya ye anw ta ye i n'a fɔ a be cogo min na bii. Maloya ye anw, Zuda mara mɔgɔw ni Zeruzalɛmukaw, 16n'an ka masaw, n'an ɲamɔgɔw, n'an ka sarakalasebagaw, n'an ka kiraw, ani an bɛmaw ta ye. 17Bari an ye e Matigi hakɛ ta. 18An ma kɛ lanamɔgɔw ye, an ma ele Matigi, an ka Ala ka kuma bato, i tun b'a fɔra an ye tuma min na ko an ka sariyaw sira taama, i ye minw sigi an ye. 19Kabini loon min na i y'an faaw bɔ Ezipiti jamana na fɔɔ ka na se bii ma, an ma tilen e ma, Matigi, an ka Ala, an m'i ka kuma jati. 20O le kosɔn, tɔɔrɔw tugunin b'anw kɔ i n'a fɔ an be cogo min na bii. Ele Matigi barika la, e ka baarakɛla Musa y'an lasɔmi danga minw la, e bɔra n'an faaw ye loon min na Ezipiti jamana na janko ka jamana diman d'an ma, o kojugu nunu y'an sɔrɔ. 21I ye kiraw ci an ma, nga an ma sɔn ka ele Matigi, an ka Ala ka kuma mɛn olu fɛ. 22An kelen kelen bɛɛ tugura an ka nigɛjuguw kɔ, ka batofɛn wɛrɛw bato. An ye kojugu kɛ ele Matigi, an ka Ala ɲakɔrɔ.


Sad 8 AKKDC08 - «Ne be koo minw fɔra aw ye bii, aw ka - Bible Search\nSad 7 Sad 9\nMasaba be Isirayɛlidenw kolo kongo kɔnɔ\n1«Ne be koo minw fɔra aw ye bii, aw ka jija k'o bɛɛ kɛ, janko aw ka to nii na, ka caya, ani ka se ka don jamana nin kɔnɔ k'a minɛ. Masaba ye min layidu ta aw bɛmaw ye. 2Aw k'aw hakili to taamajan nin na, Masaba aw ka Ala y'a kɛ aw ye min kɛ saan bi naani, kongokolon kɔnɔ. A y'o kɛ janko k'aw majigi k'a filɛ min b'aw kɔnɔ na, ni aw tun bena sɔn k'a ka kuma bato, walima n'aw tun tena sɔn. 3- A y'aw majigi k'aw tɔɔrɔ ni kɔngɔ ye, ka sɔrɔ ka maanɛ di aw ma, aw n'aw bɛmaw tun te min lɔn. A y'a yira aw la ten ko mɔgɔ te balo ni dumunifɛn dama ye, nga a be balo ni Masaba dalakuma fana ye. 4Kabini saan bi naani kɔnɔ, aw ka faniw ma cɛn, aw seenw ma funu. 5Aw k'a lɔn sɛbɛ la ko Masaba aw ka Ala tun b'aw kolo, i n'a fɔ faa b'a deen kolo cogo min na.\n6«Aw ka Masaba aw ka Ala ka fɔtaw bato k'a ka sira taama ani ka siran a ɲa.\n7Masaba aw ka Ala ben'a kɛ aw be don jamanaɲuman kɔnɔ, kɔɔw be yen, ni jii bɔyɔrɔw, jisiraw be dugukolo jukɔrɔ n'u be bɔ ka woyo kuluw n'u furancɛw la. 8Suman be ɲa yen. *Ɛrɛzɛnforow, ni torosunw, ni gerenadiyiriw, ani olivutulu, ani lii be yen. 9Aw bena dumuni kɛ aw sago la jamana nin kɔnɔ, foyi tena dɛsɛ aw la yen. Nigɛ fana be sɔrɔ o yɔrɔ kabakuruw kɔnɔ. Aw bena to ka zira bɔ o yɔrɔ kuluw kɔnɔ. 10N'aw ye dumuni kɛ ka fa tuma min na, aw ka Masaba aw ka Ala fo yɔrɔɲuman nin kosɔn, a ye min di aw ma.\n11- «Aw k'aw yɛrɛ kɔlɔsi, aw kana ɲinɛ Masaba aw ka Ala kɔ k'aw mako bɔ a ka ciiw n'a ka landaw n'a ka sariyaw la ne be minw fɔ aw ye bii. 12N'aw ye dumuni kɛ ka fa, ka boon ɲanamanw lɔ ka sigi u kɔnɔ tuma min na, 13n'aw ka dabaw n'aw ka begɛnmisɛnw cayara, ani ka warigwɛ ni sanu sɔrɔ caaman tuma min na, ka kɛ fɛɛn bɛɛ tigiw ye, 14aw kana aw yɛrɛ boɲa fɔɔ ka ɲinɛ Masaba aw ka Ala kɔ. Ale min y'aw bɔ Ezipiti jamana kɔnɔ jɔnya la. 15A y'a to aw taamana kongokolon kabakoman nin kɔnɔ, min tun fanin be sajuguw ni bunteniw na. Jii tun te o yɔrɔ la, yɔrɔ janin tun lo, a y'a kɛ jii bɔra farakuru kɔnɔ, aw y'o min. 16A ye maanɛ di aw ma o kongokolon nin kɔnɔ, aw bɛmaw tun te dumuni min lɔn, ko aw k'o dumu janko k'aw majigi ani k'aw kɔrɔbɔ, waasa ka se ka koɲuman kɛ aw ye sini. 17Aw kana miiri ko aw ye nafolo sɔrɔ aw yɛrɛ ka fanga barika la dɛ. 18Nga aw k'aw hakili to Masaba aw ka Ala la, ale min be see d'aw ma, aw ka se ka nafolo sɔrɔ, janko a ye layidu min ta aw bɛmaw ye, a ka se k'a yira ko a bena o dafa i n'a fɔ a be cogo min na bii.\n19«N b'a fɔ aw ye bii k'a gwɛlɛya ko n'aw ɲinɛna Masaba aw ka Ala kɔ, k'aw jigi la batofɛn wɛrɛw kan ka to k'u bato ani k'aw kunbiri gwan u kɔrɔ, aw bena halaki pewu. 20Tiɲɛ na, n'aw ma Masaba aw ka Ala ka kuma bato, aw bena halaki i n'a fɔ Masaba ye siya minw halaki aw ɲafɛ.


Kod 12 AKKDC08 - Masaba y'a fɔ Abramu ye ko: «Bɔ i ka - Bible Search\nKod 11 Kod 13\nMasaba be Abramu wele\n1- Masaba y'a fɔ Abramu ye ko: «Bɔ i ka jamana na, faran i ka mɔgɔw n'i faso la, ka taga jamana dɔ la, ne bena min yira i la.\n2Ne bena i kɛ siya dɔ faa ye,\nmin bena caya,\nne bena hɛrɛ kɛ i ye,\nk'i tɔgɔ boɲa.\nMɔgɔw bena hɛrɛ sɔrɔ i barika la.\n3- Mɔgɔ min mana duba kɛ i ye,\nne bena o tigi ta ɲa.\nMin mana i danga,\nne bena o ta cɛn.\nE le barika la,\ndugukolo kan siyaw bɛɛ\nbena hɛrɛ sɔrɔ.»\n4Abramu wilila ka taga i n'a fɔ Masaba y'a fɔ a ye cogo min na. Lɔti fana tagara n'a ye. Abramu sii tun ye saan bi wolonwula ni duuru ye a bɔwaati la Aran. 5A tagara n'a muso Sarayi ye, n'a dɔgɔnin dencɛ Lɔti ye, ani a ka nafolo bɛɛ, n'a ka jɔɔnw bɛɛ, u tun ye minw sɔrɔ k'u to Aran. U bɔra ka Kanaan jamana sira minɛ, ka taga se yen.\n6Abramu ye jamana nin cɛtigɛ fɔɔ ka taga se Sisɛmu mara la, More joyiri yɔrɔ la. O waati la, kanaanw tun be jamana nin kɔnɔ. 7- Masaba y'a yɛrɛ yira Abramu la k'a fɔ a ye ko: «Ne bena jamana nin d'i kɔmɔgɔ ma.» O la, Abramu ye sarakabɔyɔrɔ lɔ Masaba ye o yɔrɔ la, ale min tun y'a yɛrɛ yira a la. 8Abramu bɔra o yɔrɔ la ka taga kuluw yɔrɔ la Betɛli kɔrɔn ɲafan fɛ. A y'a ka fanibugu lɔ ka Betɛli to a tileben ɲafan fɛ, ka Ayi to a kɔrɔn ɲafan fɛ. A ye sarakabɔyɔrɔ lɔ Masaba ye o yɔrɔ la fana, ka Masaba bato yen. 9O kɔ, a ye sira minɛ tugu ka taga Kanaan jamana worodugu ɲafan fɛ.\nAbramu be taga Ezipiti\n10Kɔngɔ donna Kanaan jamana na. Abramu wilila ka taga Ezipiti jamana na, ka sigi yen, bari kɔngɔ nin tun juguyara. 11A surunyana Ezipiti la tuma min na, a y'a fɔ a muso Sarayi ye ko: «Ne y'a lɔn ko i cɛɛ ka ɲi. 12Ni Ezipitikaw ɲaa lara i kan, u ben'a fɔ ko i ye ne muso ye, o la, u bena ne faga k'i to yen. 13- Ne b'a ɲini i fɛ i k'a fɔ ko i ye ne dɔgɔmuso ye janko u ka ne minɛ ka ɲa i kosɔn, ne nii be kisi i sababu la.»\n14Abramu sera Ezipiti tuma min na, Ezipitikaw y'a ye ko a muso cɛɛ ka ɲi kosɔbɛ. 15Ezipiti masacɛ ka mɔgɔbabaw y'a ye tuma min na, u y'a koo fɔ a ye. U y'a minɛ ka taga n'a ye masacɛ ka soo. 16Masacɛ ye Abramu minɛ ka ɲa Sarayi kosɔn, ka misiw ni begɛnmisɛnw d'a ma, ani faliw, ni jɔncɛw ni jɔnmusow, ani ɲɔgɔmɛw. 17Nga Masaba ye masacɛ n'a ka somɔgɔw tɔɔrɔ kosɔbɛ Abramu muso Sarayi kosɔn. 18O la, masacɛ ye Abramu wele k'a fɔ a ye ko: «I ye mun le kɛ ne la ten? Mun na i m'a fɔ ne ye ko i ka muso lo? 19Mun na i y'a fɔ ne ye ko i dɔgɔmuso lo, fɔɔ ne y'a minɛ k'a kɛ n muso ye? Sisan, i muso filɛ nin ye. A minɛ ka taga n'a ye!» 20Masacɛ ye cii fɔ a ka mɔgɔw ye, k'u ka sira di Abramu ma a ka taga n'a ka muso ani a ka bololafɛnw bɛɛ ye.


Zoz 2 AKKDC08 - O kɔ, Nun dencɛ Zozuwe ye - Bible Search\nZoz 1 Zoz 3\nZozuwe be mɔgɔ fila ci Zeriko\n1- O kɔ, Nun dencɛ Zozuwe ye yɔrɔkɔlɔsibaga mɔgɔ fila ci dogo la k'u to Sitimu. A ko: «Aw ye taga jamana nin yaala, ka Zeriko dugu filɛ ka ɲa.» U tagara se kakalamuso dɔ ka soo, a tɔgɔ ko Araabu. U donna yen ka jigi ale fɛ. 2Mɔgɔ dɔw tagar'a fɔ Zeriko masacɛ ye ko: «Mɔgɔ dɔw bɔra Isirayɛlidenw fɛ ka na dugu nin kɔnɔ yan bii suu nin na, u b'a fɛ ka jamana nin koow lɔn.» 3O la, Zeriko masacɛ ye mɔgɔw bila ka n'a fɔ Araabu ye ko mɔgɔ minw jigir'a fɛ n'u b'a ka soo, ko a k'u gwɛn ka bɔ, bari u nana janko ka se ka jamana nin koow bɛɛ lɔn.\n4Muso nin tun ye ciden mɔgɔ fila nunu dogo. A y'a fɔ ko: «Tiɲɛ lo, mɔgɔ nunu sera ne fɛ, nga ne tun m'a lɔn u bɔra yɔrɔ min na. 5U tun be dugu donda tugura sufɛ tuma min na, mɔgɔ nunu bɔra o tuma le la. Ne ma u taayɔrɔ lɔn. Aw ye banba, aw bena u sɔrɔ sira la.» 6Nga a tun tagara ni mɔgɔ fila nunu ye sanbon kan, k'u dogo kala jukɔrɔ, a tun ye min cɛ ka na bila o yɔrɔ la. 7Sira min be taga Zurudɛn baji tigɛ, masacɛ ka ciden nunu y'o minɛ, ko u be tugu mɔgɔ fila nunu kɔ. U bɔnin kɔ dɔrɔn, u ye dugu donda tugu. 8Yanni yɔrɔkɔlɔsibaga nunu ka sinɔgɔ, Araabu yɛlɛla u fɛ sanbon kan 9k'a fɔ u ye ko: «Ne kɔni y'a lɔn ko Masaba ye jamana nin di aw ma, o la siranya ye an minɛ kosɔbɛ ka ban, fɔɔ jamanadenw bɛɛ be yɛrɛyɛrɛla aw kosɔn. 10- Bari Masaba ye koo minw kɛ aw bɔtɔ Ezipiti jamana na, an y'o mɛn. A y'a kɛ Buruku kɔgɔji tigɛra aw ɲa, aw ye min kɛ amoriw ka masacɛ fila la, k'u halaki pewu Zurudɛn baji kɔfɛ, an y'o mɛn. Olu minw ye Siŋɔn ni Ɔgi ye. 11An y'o mɛn tuma min na, o ye an jaa tigɛ, fɔɔ an hakili bɛɛ cɛnna aw ka koo la, bari Masaba aw ka Ala ye Ala ye sankolo la ani dugukolo kan. 12Sisan ne b'aw daali ko aw ka kali ne ye Masaba tɔgɔ la, ne ye koɲuman min kɛ aw ye, ko aw bena o ɲɔgɔn kɛ ne ka somɔgɔw ye. Aw ka taamasiɲɛ dɔ yira ne la 13ko aw tena na ne facɛ ni n bamuso ni n badenw faga, ani fɛɛn o fɛɛn kɛra u ta ye, ko aw bena sɔn ka olu kisi saya ma.»\n14Mɔgɔ nunu y'a fɔ a ye ko: «An kɔni labɛnnin be hali ka sa ele n'i ka somɔgɔw kosɔn. N'i sɔnna k'an sutara, ni Masaba nana jamana nin di an ma tuma min na, an bena koɲuman kɛ i ye fana ka kɛ kantigiw ye.» 15O kɔ, a y'u dɛmɛ ka bɔ ni fenɛtiri ye ka jigi ni juru ye dugu kɔfɛ, bari muso nin ka soo tun nɔrɔnin be dugu laminikogo la. 16A y'a fɔ u ye ko u ka banba ka taga kuluyɔrɔ la, janko u kana u kɔɔ gwɛnbagaw kunbɛn, k'u ka dogo kuluwo nin kɔnɔ fɔɔ tile saba, fɔɔ n'u kɔɔ gwɛnbaga nunu kɔsegira tuma min na, k'o kɔ, u be sɔrɔ k'u ka sira ta ka taga. 17Mɔgɔ nunu y'a fɔ a ye ko: «I y'a kɛ an kalila koo min na, an bena o kɛ cogo min na, o filɛ: 18N'an donna jamana nin kɔnɔ tuma min na, e y'an dɛmɛ ka bɔ ni fenɛtiri min ye, i ka jese wulenman nin siri o la. E k'i facɛ, n'i bamuso, n'i kɔrɔw n'i dɔgɔw, ani i ka somɔgɔw bɛɛ wele u ka na to i ka soo kɔnɔ. 19N'u dɔ bɔra i ka soo kɔnɔ ka taga kɛnɛma, o tigi hakɛ bena to a yɛrɛ kunna, an seen tena sɔrɔ o la. Nga ni an ye u dɔ faga n'a be i ka soo kɔnɔ, o tigi hakɛ be anw le kan. 20N'i fana ye an koo fɔ dugu mɔgɔw ye fana, an tena jalaki sɔrɔ an ka kalili nin la tugu.» 21A y'a fɔ u ye ko: «Aw y'a fɔ cogo min na, a ka kɛ ten.» O kɔ, a ye sira di u ma, u bɔra ka taga. A ye jese wulenman nin ta k'a siri fenɛtiri nin na. 22U bɔra ka taga se kuluw yɔrɔ la, ka to o yɔrɔ la tile saba fɔɔ u kɔɔ gwɛnbagaw y'u yaala yɔrɔ bɛɛ la sira kan ka dɛsɛ ka kɔsegi. 23O kɔ, ciden fila nunu bɔra kulu kan ka jigi. U tagara Zurudɛn baji tigɛ ka taga se Nun dencɛ Zozuwe fɛ. Koo minw kɛra u la, u y'o bɛɛ fɔ a ye. 24U y'a fɔ Zozuwe ye ko: «Tiɲɛ na, Masaba ye jamana nin bɛɛ don an bolo, fɔɔ jamana mɔgɔ nunu bɛɛ be yɛrɛyɛrɛ an kosɔn.»


Kɛw 23 AKKDC08 - Pɔli lɔra ka kititigɛla nunu filɛ k'a - Bible Search\nKɛw 22 Kɛw 24\n1Pɔli lɔra ka kititigɛla nunu filɛ k'a fɔ ko: «N balimaw, ne ye n ka kɛtaw bɛɛ kɛ ni kɔnɔgwɛ ye Ala ɲana fɔɔ ka na se bii ma.» 2Sarakalasebagaw kuntigiba Ananiyasi y'a fɔ ko Pɔli gɛrɛfɛmɔgɔw k'a daa gosi. Pɔli y'a fɔ a ye ko: 3- «E kogogwɛ nin, Ala le bena e fana gosi! I be sigi yan ko i be ne kiti ka kɛɲɛ ni sariya ye, k'a fɔ ko u ka ne gosi, o do ma fɔ sariya la.» 4A gɛrɛfɛmɔgɔw y'a fɔ a ye ko: «I be Ala ka sarakalasebagaw kuntigiba le nɛni wa?» 5- Pɔli ye olu jaabi ko: «N balimaw, ne m'a lɔn ko sarakalasebagaw kuntigiba lo. Bari a fɔra Ala ka kuma na, ko i man kan k'i ka siya ɲamɔgɔ nɛni.»\n6- Ayiwa, Pɔli y'a lɔn ko kititigɛlaw faan kelen ye *Saduseɲɛw ye, faan dɔ ye *Fariziɲɛw ye minkɛ, a pɛrɛnna ko: «N balimaw, ne faa ye Fariziɲɛ ye, ne yɛrɛ ye Fariziɲɛ ye. An jigi be suuw kununko min na, o jigi nin kama u ye ne minɛ.» 7Pɔli y'o kuma nin fɔ tuma min na, mankan wilila Fariziɲɛ ni Saduseɲɛw cɛ. Jama tilanna fila ye. 8- Saduseɲɛw kɔni ko suuw tena kunun, ko mɛlɛkɛ te yen, ko jina koo ye galon ye fana. Nga Fariziɲɛw lanin b'o bɛɛ la. 9Mankan nin boɲana haali. Sariya karamɔgɔ minw tun ye Fariziɲɛw ye, olu dɔw wilila k'a fɔ ko: «An ma jalakiyɔrɔ si ye cɛɛ nin na, n'a sɔrɔ jina, walima mɛlɛkɛ dɔ le kumana a fɛ.» 10Mankan nin boɲana fɔɔ sɔlidasi kuntigi siranna ko mɔgɔ nunu bena Pɔli halaki, a ko a ka sɔlidasiw ka Pɔli minɛ ka taga n'a ye u ka yɔrɔ barikaman na.\n11Suu nana ko, Matigi y'a yɛrɛ yira Pɔli la k'a fɔ a ye ko: «I jaa gwɛlɛya, i ye ne koo fɔ Zeruzalɛmukaw ye ka ban, fɔɔ i ka taga ne koo fɔ Ɔrɔmukaw ye fana.»\nZuwifuw b'a fɛ ka Pɔli faga\n12Dugu gwɛra tuma min na, zuwifu dɔw bɛnna Pɔli fagako la. U kalila k'u tena dumuni kɛ, k'u tena minni kɛ n'u ma Pɔli sɔrɔ k'a faga. 13Mɔgɔ minw bɛnna o la, u tun ka ca ni mɔgɔ bi naani ye. 14U tagar'a fɔ sarakalasebagaw kuntigiw, ni cɛkɔrɔbaw ye ko: «An ye dajuru ta ko n'an ma Pɔli sɔrɔ k'a faga, an tena dumuni kɛ abada. 15O la do, aw ye bɛn ni kititigɛla tɔw ye, k'a ɲini sɔlidasi kuntigi fɛ ko a ka Pɔli sama aw ma waasa aw k'a ka koo jatiminɛ kosɔbɛ. Anw bena labɛn k'a faga sira la n'a ma se aw fɛ.» 16Pɔli belenden y'o kuma nin mɛn, a tagara kan kɔnɔ ka Pɔli lasɔmi. 17O la, Pɔli ye sɔlidasiw ɲamɔgɔ dɔ wele k'a fɔ o ye ko a ka kanbelen nin bila sira sɔlidasi kuntigi fɛ, ko kuma b'a fɛ k'a fɔ a ye. 18Sɔlidasi nin ye kanbelen nin bila sira u ka kuntigi fɛ k'a fɔ a ye ko: «Kasoden Pɔli y'a ɲini n fɛ ko n ka kanbelen nin bila sira i fɛ, ko kuma b'a fɛ k'a fɔ i ye.» 19Sɔlidasi kuntigi ye kanbelen nin bolo minɛ ka bɔ n'a ye kɔfɛ k'a ɲininga ko: «Mun b'i fɛ k'a fɔ n ye?» 20Kanbelen nin y'a jaabi ko: «Zuwifuw bɛnn'a la k'u bena Pɔli daali e fɛ sini, janko kititigɛlaw ka se k'a ka koo jatiminɛ kosɔbɛ. 21Kana sɔn k'a d'u ma, bari mɔgɔ bi naani ni kɔ labɛnnin lo waasa k'a faga sira kan. U kalila k'u tena dumuni kɛ, k'u tena minni kɛ n'u ma Pɔli sɔrɔ k'a faga. Olu kɔni y'u ka ŋaniya bɛɛ ta ka ban, u be ele lo kɔnɔna.» 22Sɔlidasi kuntigi y'a fɔ kanbelen ye ko: «Kan'a fɔ mɔgɔ si ye ko i ye koo nin lakali ne ye dɛ!» O kɔ, a ye sira d'a ma ko a ka taga.\nSɔlidasi kuntigi be Pɔli bila ka taga Sezare\n23O tuma na, sɔlidasi kuntigi y'a ka sɔlidasiw ɲamɔgɔ fila wele k'a fɔ u ye ko: «Aw ye sɔlidasi kɛmɛ fila, ni sobolila bi wolonwula, ani tamantigi kɛmɛ fila labɛn. Surafana dumuni kɔ, n bena aw ci Sezare. 24Aw ye soo dɔw labɛn fana k'u kɛ Pɔli ka yɛlɛtaw ye, k'a bila sira ka taga don masacɛ ka lasigiden Felikisi bolo Sezare, foyi kan'a sɔrɔ.» 25A ye bataki sɛbɛn k'a don u bolo. A y'a fɔ o kɔnɔ ko:\n26«Ne Kulodi Liziyasi be sɛbɛ nin ci ele kɔrɔ Felikisi ma. E min ye masacɛ ka lasigiden ye, n b'i fo. 27Zuwifuw tun ye cɛɛ nin minɛ, u tun b'a fɛ k'a faga, ne nan'a mɛn ko Ɔrɔmuka lo, ne ni n ka sɔlidasiw sera k'a bɔsi u bolo. 28N tun b'a fɛ k'a minɛkun lɔn u fɛ minkɛ, n y'a ɲini u ka kititigɛlaw fɛ k'u k'a kiti. 29Ayiwa, n y'a faamu o seen fɛ, ko a minɛkun ye olu yɛrɛ ka landakow ye, o do t'a fagakun bɔ, a te se ka kɛ kasoden ye fana. 30U nana n lasɔmi ko zuwifu nunu b'a fɛ halibi k'a faga dogo la. O kama, ne y'a sama i ma teliya la k'a yira a jalakibagaw la ko n'u mako b'a la, u ka taga i fɛ.»\n31Sɔlidasi nunu kuntigi y'u ladi cogo min na, u y'a kɛ ten. Sufɛ, u tagara ni Pɔli ye Antipatirisi. 32O dugusagwɛ, sɔlidasi minw tun be seen na, olu kɔsegira kan kɔnɔ, sotigiw tagara ni Pɔli ye Sezare. 33U sera yen dɔrɔn, u ye sɛbɛ nin di lasigiden ma ka Pɔli fana yira a la. 34A ye sɛbɛ nin kalan ka ban tuma min na, a ye Pɔli ɲininga ko a be bɔ mara jumɛn na. Pɔli ko ale be bɔ Silisi mara la minkɛ, 35lasigiden ko: «Ayiwa, n'i jalakibagaw nana tuma min na, n bena mɛnni kɛ i fɛ.» *Erɔdi tun ye masaso min lɔ yen, a k'u ka taga Pɔli mara o kɔnɔ.


Ɛst gir 9 AKKDC08 - Saan kalo tan ni filanan tile tan - Bible Search\nƐst gir 8 Ɛst gir 10\nƐst gir 9\nZuwifuw b'u mɔnɛ bɔ\n1Saan kalo tan ni filanan tile tan ni saba loon, n'o ye *Adari kalo ye, o y'a sɔrɔ masacɛ ka sɛbɛ nunu sera. 2Zuwifu juguw halakira o loon na. Mɔgɔ si tun te se ka lɔ u ɲakɔrɔ, bari siya tɔw bɛɛ tun siranna u ɲa kosɔbɛ. 3Masacɛ ka sɛbɛnnikɛlaw n'a ka dakɔrɔsigiw, n'a ka lasigidenw, tun be zuwifuw dɛmɛ, bari u tun be siran Maridose ɲa kosɔbɛ. 4-5Sɛbɛ nunu kɔnɔnakuma kɛra sababu ye a tɔgɔ bɔra fɔɔ ka se maraw bɛɛ la, a tun be barika sɔrɔla ka taga ɲa.\n6Zuwifuw tun ye mɔgɔ kɛmɛ duuru le faga Suzi dugu kɔnɔ min ye masadugu ye, 7ani ka Parisannɛsitayini faga, ani Delifɔn, ni Fasiga, 8ani Faridala, ni Bareya, ni Saribaka, 9ani Marimasimu, ni Aritifayiyɔsi, ani Arisayiyɔsi, ni Zabutayiyɔsi, 10minw tun ye u jugu, Amedata dencɛ Aman, yɛrɛboɲala deen tan ye. O kɔ, u y'u bololafɛnw ta o loon na. 11O loon kelen na, mɔgɔ minw tun fagara Suzi dugu kɔnɔ, u nana o daa fɔ masacɛ ye.\n12A y'a fɔ a ka muso Ɛsitɛri ye ko: «Zuwifuw ye mɔgɔ kɛmɛ duuru faga Suzi dugu kɔnɔ min ye masadugu ye. U ye mun le kɛ ne ka mara tɔ nunu kɔnɔ sa? I be mun le fɛ tugu? N be o kɛ i ye.» 13Ɛsitɛri y'a fɔ masacɛ ye ko n'a be sɔn, ko a ka sira di zuwifuw ma, u k'o ɲɔgɔn kɛ sini tugu ka kɛɲɛ ni masacɛ ka sira dinin ye bii, ko a ka sira di k'u ka Aman deen tan nunu suuw dulon lɔgɔ kan. 14Masacɛ ye sira di, u y'o fɔ Suzi dugu kɔnɔ, u ye Aman deen mɔgɔ tan nunu suuw dulon lɔgɔ kan. 15Zuwifu minw tun be Suzi dugu kɔnɔ, olu ye ɲɔgɔn lajɛn Adari kalo tile tan ni naaninan loon tugu, ka mɔgɔ kɛmɛ saba faga Suzi dugu kɔnɔ, nga u ma maga u bololafɛnw na.\n16Zuwifu tɔw minw tun be masacɛ ka maraw la, olu ye ɲɔgɔn lajɛn k'u juguw kɛlɛ janko k'u yɛrɛ kisi. U banbana k'u yɛrɛ bɔsi u juguw bolo. U y'u faga fɔɔ ka se mɔgɔ waa tan ni duuru (15 000) Adari kalo tile tan ni sabanan loon. Nga u ma maga u ka bololafɛnw na.\n17Tile tan ni naaninan loon na, zuwifuw lafiɲɛna ka ɲanagwɛ, ka nisɔndiya. 18Minw be Suzi dugu kɔnɔ, olu ye ɲɔgɔn lajɛn kalo tile tan ni sabanan loon, ani tile tan ni naaninan loon fana. Kalo nin tile tan ni duurunan loon, olu fana lafiɲɛna ka ɲanagwɛ, ka nisɔndiya. 19O le y'a to zuwifu minw be kongo duguw kɔnɔ, olu be Adari kalo tile tan ni naaninan loon le kɛ u ka ɲanagwɛlon ye ka nisɔndiya kosɔbɛ, ka to ka fɛɛn dɔw di ɲɔgɔn ma. Minw be masadugu la, olu b'u ta kɛ tile tan ni duuru nan loon.\nHakilijigi ɲanagwɛ sigiko\n20Maridose y'o koow sɛbɛn k'o ci zuwifuw bɛɛ ma minw yɔrɔ tun ka surun ani minw yɔrɔ tun ka jan, masacɛ Aritasɛrisɛsi ka maraw bɛɛ la, 21k'a fɔ u ye k'u ka ɲanagwɛ kɛ saan o saan *Adari kalo tile tan ni naaninan loon, ani a tile tan ni duurunan loon, 22u k'u jati loonw ye u ye hɛrɛ sɔrɔ minw na, k'u yɛrɛ bɔsi u juguw bolo, ani k'o jati kalo ye, u ka dusukasi yɛlɛmana ka kɛ nisɔndiya ye, u ka nisɔngoya yɛlɛmana ka kɛ ɲanagwɛ ye min na. Ko u ka ɲanagwɛ, ka nisɔndiya o loon nunu na, ka to ka dumuni di ɲɔgɔn ma, ani ka dɛsɛbagatɔw sɔn. 23Maridose tun ye min sɛbɛn, Zuwifuw sɔnna o ma: 24Maseduwanika Amadatɔsi dencɛ Aman tun y'u kɛlɛ cogo min na, a tun ye kala la k'u fagako latigɛ cogo min na, 25ani a tun tagara cogo min na masacɛ fɛ janko ka Maridose dulon lɔgɔ kan. Nga a tun ye kojugu min labɛn zuwifuw kama, o koo segira ka ben a yɛrɛ kuun na, ale Aman n'a deenw dulonnan lɔgɔ kan.\n26O le y'a to, u y'o loon nunu wele ko Purimu ɲanagwɛlon. Bari u ka kaan na, purimu kɔrɔ ko Ala ka latigɛ. Bataki nin kɔnɔnakuma kosɔn, u tun ye fɛɛn minw ye ani koo minw kɛra u la, o bɛɛ kosɔn, 27Maridose y'o latigɛ, zuwifuw sɔnna ma, ani u kɔmɔgɔw, ani mɔgɔ minw tugura u kɔ, k'u bena to k'o loon fila nunu bato saan o saan o waati kelen na, ka kɛɲɛ ni min fɔr'a kɛko la kudayi mara bɛɛ kɔnɔ. U kɔmɔgɔw bɛɛ ka kan k'u hakili to o loon nunu na, k'u bato u ka soow kɔnɔ ni maraw bɛɛ kɔnɔ ani dugubabaw bɛɛ kɔnɔ. 28Ko Purimu ɲanagwɛ kɛko man kan ka dabila abada zuwifuw fɛ, ani u kɔmɔgɔw ka kan k'u hakili to a la.\n29-30Aminadabu denmuso Ɛsitɛri, n'o ye masacɛ muso ye, ani zuwifucɛ Maridose ye sɛbɛ dɔ ci tugu janko ka se ka loon nunu wajibiya, min koo fɔra sɛbɛ dɔ nin kɔnɔ. 31U cira janko Purimu ɲanagwɛlon nunu kɛwaati ka yira, ka kɛɲɛ ni zuwifucɛ Maridose ni masacɛ ka muso Ɛsitɛri ka latigɛ ye. U ye min latigɛ u ka kɛnɛya kama. 32O la, Ɛsitɛri ka kuma kama, Purimu ɲanagwɛlon nunu wajibiyara, ka kɛ kudayi koo ye, ani u y'o koo sɛbɛn sɛbɛ dɔ kɔnɔ, ani u ka to mɔgɔ hakili la.


Cɛf 16 AKKDC08 - Loon dɔ, Samusɔn wilila ka taga Gaza. - Bible Search\nCɛf 15 Cɛf 17\nSamusɔn ni Gazakaw\n1Loon dɔ, Samusɔn wilila ka taga Gaza. A ye kakalamuso dɔ ye o yɔrɔ la. A donn'a fɛ ka jɛn n'a ye. 2U y'a fɔ Gazakaw ye ko Samusɔn nana u fɛ. U tagara soo lamini ka dugu nin bɔda kɔlɔsi suu bɛɛ kɔnɔ. U tora yen kudayi suu bɛɛ kɔnɔ, u ma foyi kɛ, ka to k'a fɔ ko: «Ni dugu gwɛra dɔrɔn, an b'a faga.» 3Nga Samusɔn lara fɔɔ ka se dugutilama. Dugutilama, a wilila ka dugu donda koonw n'u lɔgɔ fila bɔn, n'u sɔgɔlan, k'o la a gaman kan, ka yɛlɛ n'u ye kulu kan min be Eburɔn gɛrɛfɛ.\nDalila be Samusɔn don bolo la\n4Waati dɔ tɛmɛnin kɔ, muso dɔ koo diyara Samusɔn ye Sorɛki kɔkɛnɛ na, a tɔgɔ ko Dalila. 5Filisiw ka ɲamɔgɔw tagara muso nin fɛ k'a fɔ a ye ko: «I ka Samusɔn nigɛ janko ka se k'a ka fangaba nin bɔyɔrɔ lɔn, ani an bena se a kɔrɔ cogo min na fana, k'a siri. An kelen kelen bɛɛ bena warigwɛ kuru waa kelen ni kɛmɛ d'i ma.» 6O la, Dalila y'a fɔ Samusɔn ye ko: «I ye fangaba nin be sɔrɔ cogo min na, o fɔ ne ye, an'i be se ka siri ni juru sifa min ye ka se i kɔrɔ.» 7Samusɔn y'a fɔ a ye ko: «N'u ye ne siri ni jurukɛnɛ wolonwula ye, minw ma ja fɔlɔ, ne barika be ban, ne be kɛ i n'a fɔ mɔgɔ tɔw.» 8Filisiw ka ɲamɔgɔw nana ni juru kɛnɛman wolonwula ye minw ma ja fɔlɔ ka na o di Dalila ma. A ye Samusɔn siri n'o ye. 9O y'a sɔrɔ mɔgɔw tun dogonin be soo kɔnɔ. A y'a fɔ Samusɔn ye ko: «Samusɔn, filisiw nana i kama!» O yɔrɔnin kelen, Samusɔn ye juru nunu tigɛ i n'a fɔ jese min donna tasuma kɔnɔ. A kɛra ten, u ma se k'a ka fanga nin bɔyɔrɔ lɔn tugu. 10O la, Dalila y'a fɔ Samusɔn ye tugu ko: «A filɛ, i ye tulon kɛ ni ne ye, i ye galon tigɛ ne ye. Sisan ne b'i daali, i be se ka siri cogo min na, i k'o fɔ ne ye.» 11A y'a fɔ Dalila ye ko: «Ni u ye ne siri ka ɲa ni juru ye fɛɛn wɛrɛ ma siri ka ye ni min ye fɔlɔ, ne barika be ban, ne be kɛ i n'a fɔ mɔgɔ tɔw.» 12Dalila ye jurukuraw ta k'a siri n'o ye. O kɔ, a y'a fɔ ko: «Samusɔn, filisiw nana i kama!» O y'a sɔrɔ mɔgɔw tun dogonin be soo kɔnɔ. O yɔrɔnin kelen, a ye juru nunu tigɛ ka bɔ a bolo i n'a fɔ jese.\n13Dalila y'a fɔ a ye tugu ko: «Halibi i be tulon kɛra ne la, ka galon tigɛ ne ye. Ayiwa, o be se ka min kɛ k'i siri, o fɔ ne ye.» Samusɔn y'a fɔ a ye ko: «N'i ye ne kunsigi dannin wolonwula nunu minɛ k'o dan ni fanimugu dalajese ye, k'o don kwɛrɛ la, n'o kɛra, ne barika be ban, ne be kɛ i n'a fɔ mɔgɔ tɔw.» 14Dalila y'a kɛ a sinɔgɔra, a y'a kunsigi dan deen wolonwula ni fanimugu dalajesew ye k'o don kwɛrɛ la, o kɔ, k'a fɔ a ye ko: «Samusɔn, filisiw nana i kama!» Samusɔn kununna ka fanimugu n'a jese tigɛ ka bɔ, ani kwɛrɛ fana.\n15A y'a fɔ Samusɔn ye ko: «I be se k'a fɔ ko ne koo ka d'i ye cogo di? K'a sɔrɔ e kɔnɔ gwɛnin tɛ ne ye, a siɲɛ sabanan le ye nin ye e be tulon kɛra ne la, i ma sɔn k'i ka fangaba bɔyɔrɔ fɔ ne ye.» 16Loon o loon, muso nin tun b'a la k'a sigɛn, a y'a sigɛn fɔɔ k'a dama tɛmɛ. 17Samusɔn y'a kɔnɔ gwɛ a ye k'a fɔ a ye ko: «Ne kuun ma li ka ye, bari ne ye Ala ta ye kabini ne be n bamuso kɔnɔ. Ni n kuun lira, n barika be ban, n be kɛ i n'a fɔ mɔgɔ tɔw.» 18Dalila y'a ye ko a y'a kɔnɔ gwɛ ale ye, a ye mɔgɔ bila ka ta'a fɔ filisiw ka ɲamɔgɔw ye ko u ka na, ko a y'a kɔnɔ gwɛ a ye. O la, filisiw ka ɲamɔgɔw nana n'u ka warigwɛ ye u bolo. 19A y'a kɛ Samusɔn sinɔgɔr'a seen kan. O kɔ, a ye mɔgɔ dɔ wele, ale nana, a ye Samusɔn kunsigi dannin wolonwula nunu li. A kɛra ten, a fanga daminɛna ka dɛsɛ, a barika banna. 20O kɔ, Dalila y'a fɔ a ye ko: «Samusɔn, filisiw nana i kama!» Samusɔn kununna, a ko a b'a kɛ i n'a fɔ fɔlɔta k'a yɛrɛ bɔsi. A tun m'a lɔn ko Masaba bɔra ale kɔ ka ban. 21Filisiw y'a minɛ k'a ɲadenw ci ka taga n'a ye Gaza. U y'a siri ni zirajɔrɔkɔw ye. A tun be to ka suman sin kaso la. 22O y'a sɔrɔ fana, a kunsigi nin tun be falenna tugu, u tun ye min li.\nSamusɔn b'a yɛrɛ mɔnɛ bɔ ka sa\n23Filisiw ka ɲamɔgɔw ye ɲɔgɔn lajɛn, janko ka sɔnniba kɛ u ka joo ye, min tɔgɔ ko Dagɔn, ani ka nisɔndiya. U tun b'a fɔra ko u ka joo le ye u jugu Samusɔn don u bolo. 24Jama ye Samusɔn ye tuma min na, u y'u ka joo tanu k'a fɔ k'u ka joo ye u jugu don u bolo, ko min tun be to k'u ka jamana cɛn, k'u ka mɔgɔw faga.\n25U nisɔndiyaninba tun y'a fɔ ko u ka taga Samusɔn bɔ kaso la ka na n'a ye janko a ka olu ɲanagwɛ. U ye Samusɔn bɔ kaso kɔnɔ, a tora ka yɛlɛkokow kɛ u ɲana. U tun y'a to boon kɔnɔ samasenw cɛma. 26Kanbelen min tun ye Samusɔn bolo minɛ, a y'a fɔ ale ye ko: «Taga ni ne ye ne be maga soo kɔnɔ samasen nunu na ka n yɛrɛ dɛn u la.» 27Joso nin tun fara, cɛɛ ni musow la. Filisiw ka ɲamɔgɔw bɛɛ tun be yen, mɔgɔ waa saba (3 000) ɲɔgɔn tun be boon nin sanfɛ, cɛɛ ni musow, u tun be Samusɔn filɛla n'a be yɛlɛkokow kɛra. 28Samusɔn ye Masaba daali ko: «Matigi, Masaba, i hakili to ne la, ka fanga di ne ma siɲɛ kelen tugu, ne ka n mɔnɛ bɔ siɲɛ kelen tugu filisiw la ne ɲaden nunu cɛnko kama.» 29Samusɔn ye samasen fila minɛ minw tun be boon cɛmancɛ la, kelen tun b'a kinibolo la, kelen b'a numanbolo la. 30A y'a fɔ ko ale ni filisiw ka sa ɲɔgɔn fɛ. A ye samasen nunu ɲɔti ni fanga ye, boon nin benn'a kɔnɔ jama n'u ka ɲamɔgɔw bɛɛ kan. A kɛra ten, Samusɔn salon na, mɔgɔ minw sara n'a ye, olu cayara n'a tun ye minw faga k'a to nii na. 31A badenw n'a faa ka somɔgɔw bɛɛ tagar'a suu ta ka na n'a ye. U kɔsegira tuma min na, u y'a suu don a facɛ Manowa ka kaburu kɔnɔ Soreya ni Ɛsitawɔli furancɛ la.\nA tun kɛra ɲamɔgɔ ye Isirayɛlidenw kunna saan mugan kɔnɔ.


Mas fɔlɔ 9 AKKDC08 - Solomani tilara Masaba ka soo - Bible Search\nMas fɔlɔ 8 Mas fɔlɔ 10\nMas fɔlɔ 9\nAla b'a yɛrɛ yira Solomani na tugu\n(Lok 2nan 7.11-22)\n1Solomani tilara Masaba ka soo lɔbaara la, ani masaso ta, n'a diyanataw bɛɛ la tuma min na, 2- Masaba y'a yɛrɛ yira a la tugu, i n'a fɔ a tun y'a kɛ cogo min na Gabaŋɔn. 3Masaba y'a fɔ a ye ko: «I ye daalili min kɛ, ne y'o mɛn. I ye soo min lɔ, ne y'o kɛ n ta ye janko ne ka to a kɔnɔ tuma bɛɛ. Ne bena n hakili to a la tuma bɛɛ k'a koo to n kɔnɔ. 4Ele kɔni, n'i be taama ne ɲakɔrɔ ni dusu gwɛnin ni tilenninya ye, i n'a fɔ i facɛ Dawuda y'a kɛ cogo min na, n'i ye ne ka fɔta bɛɛ bato, ani ne ka sariyaw, ni ka n ka kolatigɛninw kɛ, 5- n bena barika don i ka masaya la tuma bɛɛ Isirayɛlidenw kunna, i ko ne tun y'a fɔ i faa Dawuda ye cogo min na, ko a tena fɔn kɔmɔgɔ la Isirayɛlidenw kunna.\n6«Nga n'aw, walima aw deenw, y'aw kɔɔ sin ne ma, n'aw ma sɔn ka ne ka kuma ni n ka sariyaw bato, ne ye minw sigi aw ye, n'aw tagara fɛɛn wɛrɛw bato k'aw kunbiri gwan u ɲakɔrɔ, 7ne bena Isirayɛlidenw gwɛn ka bɔ jamana nin kɔnɔ, ne tun ye min d'u ma. Ne ye soo min kɛ n yɛrɛ ta ye, ne bena ban o la fana. O la, siyaw bɛɛ bena Isirayɛlidenw ka koo kɛ siirin ye, ka yɛlɛ u ma. 8- Soo nin min tun ka ɲi kosɔbɛ, mɔgɔ o mɔgɔ mana tɛmɛ a gɛrɛfɛ, o tigi bena kabakoya ka kaba k'a fɔ ko: ‹Mun na Masaba ye jamana nin, ani soo nin kɛ ten?› 9U bena to ka ɲɔgɔn jaabi ko: ‹U banna Masaba u ka Ala la minkɛ, o kama lo. Ale min tun y'u faaw bɔ Ezipiti jamana na. Bari, u y'u jigi la batofɛn wɛrɛw kan, ka olu bato k'u kunbiri gwan u ɲakɔrɔ. O le y'a to Masaba ye sigɛn nin bɛɛ la u kan.› »\nSolomani ye baara wɛrɛ minw kɛ\n(Lok 2nan 8.1-18)\n10Solomani tun sera ka Masaba ka soo, ni masaso lɔ saan mugan kɔnɔ. 11Tiri masacɛ Iramu tun ye sɛdiriyiri, ni sipɛrɛyiriw, ani sanu di Solomani ma fɔɔ k'a wasa, o la, masacɛ Solomani ye dugu mugan d'a ma Galile mara la. 12Nga Iramu bɔra Tiri dugu kɔnɔ ka taga o dugu nunu filɛ. U m'a ɲaa fa. 13A y'a ɲininga ko: «N balimacɛ, i ye dugu sifa jumɛn le di ne ma ten?» O la, u y'o yɔrɔ tɔgɔ la ko Kabulic mara, o yɔrɔ tɔgɔ be wele ten halibi. 14Iramu tun ye sanu tɔni saba ni tilancɛ le ci masacɛ ma.\n15Masacɛ Solomani tun ye fasobaara minw labɛn, u filɛ nin ye: Masaba ka soo lɔbaara, ani ale yɛrɛ ka soo ta, ni u ye yɔrɔ min fa ni bɔgɔ ye k'a wili, ani Zeruzalɛmu laminikogo ta, ni Asɔri dugu, ani Megido ni Gezɛri dugu. 16Ezipiti masacɛ tun ye Gezɛri minɛ, k'a kɔnɔ kanaanw faga, ani ka dugu nin jɛni. O kɔ, a y'a di a denmuso ma, n'o ye Solomani muso ye, k'o kɛ a ka furuminan ye. 17Solomani ye Gezɛri dugu lɔ kura ye. A ye Duguma Bɛtorɔn lɔ kura ye fana, 18ni Baalati, ani Tamari min be Zuda mara kongokolon kɔnɔ. 19A ka dugu minw tun kɛr'a ka minanw bilayɔrɔw ye, a ye olu bɛɛ lɔ kura ye fana, n'a ka wotorow biladuguw, n'a ka soow maraduguw. Fɛɛn o fɛɛn lɔko tun ka d'a ye Zeruzalɛmu dugu kɔnɔ, ni Liban jamana na, ani a ka mara bɛɛ kɔnɔ, a ye olu bɛɛ lɔ.\n20Siya dɔw tɔɔ tun tora jamana kɔnɔ minw tun te Isirayɛlidenw ye. Olu tun ye amoriw ye, ni itiw, ani periziw, ni iviw, ani zebuziw ye. 21U kɔmɔgɔ minw tun tora Isirayɛlidenw cɛma, n'u ma se k'u halaki pewu, Solomani ye olu kɛ jɔɔnw ye k'u bila fasobaara la. O tora o la fɔɔ ka na se bii ma. 22Nga Solomani ma Isirayɛlidenw si minɛ i n'a fɔ jɔɔnw. Olu le tun kɛr'a ka kɛlɛdenw ye, n'a ka dakɔrɔsigiw, n'a ka kɛlɛkuntigiw, n'a ka kɛlɛkɛwotorow bolibagaw ni sotigiw ye. 23Solomani tun ye kuntigi minw sigi baaraw kunna, o tun ye mɔgɔ kɛmɛ duuru ni bi duuru ye, olu le tun be to ka baaradenw kɔlɔsi.\n24Ezipiti masacɛ denmuso yɛlɛmana ka bɔ Dawuda ka ciin kɔnɔ, ka ta'a ka soo kɔnɔ Solomani tun ye min lɔ a ye. Solomani sɔrɔla ka yɔrɔ dɔ fa ni bɔgɔ ye k'a wili.\n25- Solomani tun ye sarakabɔyɔrɔ min lɔ Masaba ye, a tun be to ka saraka jɛnitaw ni jɛnɲɔgɔnya taw bɔ o kan siɲɛ saba saan kɔnɔ, ani ka wusulan jɛni. A kɛra ten, soo nin lɔkun dafara.\n26Masacɛ Solomani ye kurunbabaw dilan fana Ɛsiyɔngɛbɛri, Ɛlati dugu gɛrɛfɛ, Buruku kɔgɔji kɔrɔ Edɔmu mara la. 27Iramu y'a yɛrɛ ka baaradenw ci, minw be kurun lɔn kosɔbɛ. U tagara Solomani ka baaradenw bila sira. 28U tagara Ofiri dugu kɔnɔ ka sanu tɔni tan ni fila ni kɔ ta ka n'a di masacɛ Solomani ma.


Zoz 22 AKKDC08 - O kɔ, Zozuwe ye Urubɛn kɔmɔgɔw wele, - Bible Search\nZoz 21 Zoz 23\nIsirayɛliden minw be Zurudɛn baji kɔfɛ\n1O kɔ, Zozuwe ye Urubɛn kɔmɔgɔw wele, ni Gadi taw ani Manase taw tilan kelen 2- k'a fɔ u ye ko: «Masaba ka baarakɛla Musa ye fɛɛn min fɔ aw ye, aw ye o bɛɛ kɛ, aw fana ye mɛnni kɛ ne fɛ ne ka kuma bɛɛ la. 3Kabini waatijan fɔɔ ka na se bii ma, aw ma sɔn ka boli k'aw badenw to, aw fana ye Masaba aw ka Ala ka fɔta kɛ. 4Sisan Masaba aw ka Ala ye lafiɲɛyɔrɔ di aw badenw ma i ko a tun y'a fɔ cogo min na. Masaba ka baarakɛla Musa ye jamana min di aw ma Zurudɛn baji kɔfɛ, aw ka segi ka taga aw ka soo, o yɔrɔ la. 5Masaba ka baarakɛla Musa ye sariya ni kuma minw fɔ aw ye, aw ka olu bato ka ɲa, aw ka Masaba aw ka Ala koo diya aw yɛrɛ ye, k'a ka kuma bato ka taama ka kɛɲɛ n'a sago bɛɛ ye. Aw ye nɔrɔ ale la, ka baara kɛ ale ye n'aw dusu bɛɛ ye.» 6O kɔ, Zozuwe ye duba kɛ u ye ka sira di u ma. U segira ka taga soo.\n7Musa tun ye niyɔrɔ di Manase kɔmɔgɔw tilan kelen ma *Basan mara la. O kɔ, Zozuwe fana ye niyɔrɔ di tilan filanan nin ma u badenw gɛrɛfɛ Zurudɛn baji kɔfɛ tileben ɲafan na. Zozuwe ye sira d'u ma tuma min na, a ye duba kɛ u ye 8k'a fɔ u ye ko: «Aw ye kɔsegi ka taga soo ni aw ka nafoloba ye: begɛn caaman, ni warigwɛ, ani sanu, ni zira ani nigɛ, ni fani caaman. Aw k'aw juguw bololafɛnw tilantilan aw ni ɲɔgɔn cɛ.»\n9O la, Urubɛn kɔmɔgɔw ni Gadi kɔmɔgɔw ani Manase kɔmɔgɔw tilan kelen kɔsegira. U bɔra Isirayɛlidenw kɔrɔ Silo, Kanaan jamana na, ka taga Galaadi, min tun kɛra u niyɔrɔ ye i ko Masaba y'a fɔ Musa ye cogo min na.\nSarakabɔyɔrɔ min lɔra Zurudɛn baji gɛrɛfɛ\n10Urubɛn kɔmɔgɔw, ni Gadi kɔmɔgɔw ani Manase kɔmɔgɔw tilan kelen tagara se Gelilɔti, Zurudɛn baji mara la, Kanaan jamana na. U ye sarakabɔyɔrɔ dɔ lɔ Zurudɛn baji la, o sarakabɔyɔrɔ nin tun ka jan kosɔbɛ fɔɔ mɔgɔ ɲaa be bɔ a fɛ. 11Isirayɛliden tɔw y'a mɛn tuma min na k'u ye sarakabɔyɔrɔ lɔ Gelilɔti, Kanaan jamana kɔnɔ, Zurudɛn baji mara la min ye o ta ye, 12u bɛɛ ye ɲɔgɔn lajɛn Silo janko ka taga u kɛlɛ. 13U ye sarakalasebaga Eleyazari dencɛ Pinasi ci u fɛ Galaadi jamana na. 14Ɲamɔgɔ tan tun farala a kan, ɲamɔgɔ kelen ka bɔ Isirayɛli ka deen tan nunu kɔmɔgɔw cɛma, ɲamɔgɔ kelen kelen, ka kɛɲɛ n'u ka fadenyabolo ye. U kelen kelen bɛɛ tun ye gwatigiw ye Isirayɛlidenw ka fadenyabolow cɛma. 15Olu tagara Urubɛn kɔmɔgɔw ni Gadi kɔmɔgɔw ni Manase kɔmɔgɔw tilan kelen fɛ Galaadi mara la, k'a fɔ u ye ko: 16- «Masaba ka jama bɛɛ lajɛnnin y'a fɔ ko: ‹Mun na aw ye tilenbaliyako nin kɛ Isirayɛli ka Ala ɲakɔrɔ? Mun na aw y'aw kɔɔ sin Masaba ma sisan, ka sarakabɔyɔrɔ lɔ, ka muruti a ma bii? 17- An tun ye kojugu min kɛ Pewɔri, o t'an labɔ wa? Masaba tun y'a ka jama halaki o kosɔn, o bɛɛ n'a ta, halibi an yɛrɛ ma saniya ka bɔ o koo nin na fɔlɔ. 18N'aw y'aw kɔɔ sin Masaba ma bii, n'aw murutira Masaba ma, a bena dimi Isirayɛli jama bɛɛ lajɛnnin kɔrɔ sini. 19Jamana min kɛra aw niyɔrɔ ye, n'aw be miiri k'o nɔgɔnin lo, aw ka na Masaba ka jamana kɔnɔ a sigiyɔrɔ la, ka na sigi an cɛma. Aw kana muruti Masaba ma, aw fana kana faran ka bɔ an na, ka sarakabɔyɔrɔ dɔ lɔ aw yɛrɛ ye, min be danna Masaba an ka Ala ta la. 20- Fɛɛn minw tun bilara Ala ye, Zera dencɛ Akan tun ye kojugu kɛ k'u dɔ ta tuma min na, Ala tun ma dimi Isirayɛli jama bɛɛ le kɔrɔ wa? Akan kelen dama tun ma sa a ka kojugu nin kosɔn.› »\n21Urubɛn kɔmɔgɔw ni Gadi kɔmɔgɔw ani Manase kɔmɔgɔw tilan kelen y'a fɔ Isirayɛlidenw ka fadenyabolow ɲamɔgɔw ye ko: 22«Setigi Ala, Masaba! Setigi Ala, Masaba b'a lɔn, ani Isirayɛlidenw ben'a lɔn fana. Ni murutiko lo, walima ni kojugu lo n'an y'a kɛ Masaba la, a kana an to bii. 23N'an ye sarakabɔyɔrɔ wɛrɛ lɔ janko k'an kɔɔ sin Masaba ma, n'an b'a fɛ ka saraka jɛnita ni suman sarakaw le bɔ a kan, ani jɛnɲɔgɔnya sarakaw, Masaba le bena an ɲininga o la. 24An hakili ɲagaminin le y'a kɛ, an tun be miiri ko loon be loon na, aw deenw be se k'a fɔ an deenw ye ko: ‹Bɛɛn be aw ni Masaba, Isirayɛli ka Ala cɛ wa? 25Masaba ma Zurudɛn baji le kɛ an daan ye wa? Aw Urubɛn ni Gadi kɔmɔgɔ nunu, niyɔrɔ t'aw fɛ Masaba ka koo la!› O la, aw deenw bena kɛ sababu ye an deenw tena siran Masaba ɲa tugu. 26O le tun y'a to an ko an ka sarakabɔyɔrɔ dɔ lɔ, a ma kɛ saraka jɛnita kama, walima dɔ wɛrɛ kama. 27A be kɛ taamasiɲɛ ye an ni aw cɛ, ani an kɔmɔgɔw ni aw taw cɛ, ko an be Masaba bato ni saraka jɛnitaw ye, ni jɛnɲɔgɔnya taw, ani saraka wɛrɛw, janko aw deenw kan'a fɔ loon dɔ la, an deenw ye ko niyɔrɔ te u fɛ Masaba ka koo la. 28An tun y'a fɔ ko n'u y'o kuma ɲɔgɔn fɔ loon dɔ an ma, walima an kɔmɔgɔw ma, an bena u jaabi ko: ‹Aw ma sarakabɔyɔrɔ nin ye, an faaw ye o min lɔ wa? O ni Masaba ta bɛɛ lɔcogo ye kelen ye. U tun m'a lɔ saraka jɛnitaw ni saraka wɛrɛ bɔni kama dɛ, nga a kɛra taamasiɲɛ ye an ni aw fɛ.› 29O miiriya ka jan an na k'a fɔ ko an be muruti Masaba ma k'an kɔɔ sin a ma bii, ka sarakabɔyɔrɔ dɔ lɔ, ka saraka jɛnitaw ni suman sarakaw ani dɔ wɛrɛw bɔ a kan, ni Masaba an ka Ala ka sarakabɔyɔrɔ tɛ, min lɔnin be a sigiyɔrɔ ɲafɛ.» 30Sarakalasebaga Pinasi, ni Isirayɛli jama ka gwatigiw ni jama ɲamɔgɔ minw tun be n'a ye, olu ye Urubɛn ni Gadi ni Manase kɔmɔgɔw tilan kelen ka kuma mɛn tuma min na, u wasara. 31Sarakalasebaga Eleyazari dencɛ Pinasi y'a fɔ Urubɛn ni Gadi kɔmɔgɔw ani Manase kɔmɔgɔw tilan kelen ye ko: «An lar'a la bii ko Masaba be n'an ye, bari aw ma kojugu kɛ Masaba la. O la, aw ye Isirayɛlidenw ɲuman bɔ Masaba bolo.»\n32Sarakalasebaga Eleyazari dencɛ Pinasi ni ɲamɔgɔ nunu bɔra u kɔrɔ Galaadi mara la ka taga Kanaan jamana na, Isirayɛliden tɔw fɛ, ka koo nin ɲafɔ u ye. 33Olu fana wasara o kuma na. U ye Ala tanu. O la, Urubɛn ni Gadi kɔmɔgɔw tora jamana nin kɔnɔ, Isirayɛlidenw ma taga u kɛlɛ ani ka cɛnni kɛ u ka mara la tugu. 34Urubɛn ni Gadi kɔmɔgɔw y'a fɔ ko sarakabɔyɔrɔ nin kɛra taamasiɲɛ ye olu fɛ ko Masaba ye Ala ye. O la, u y'a tɔgɔ la ko: «Seere.»


A magara Yezu ka fani na ani a kɛnɛyara | Yezu ka ɲɛnamaya\nA magara Yezu ka fani na ani a kɛnɛyara\nMATIYO 9:18-22 MARIKI 5:21-34 LUKA 8:40-48\nMUSO DƆ MAGARA YEZU KA FANI NA ANI A KƐNƐYARA\nYahutu minw be Galile bajida la saheli ni tileben cɛ, olu y’a mɛn ko Yezu bɔra Dekapoli mara la ka na. N’a sɔrɔ u caaman y’a mɛn fana ko a ma mɛɛn, Yezu ye fɔɲɔba ni baji mala. N’a sɔrɔ dɔw fana b’a lɔn ko a ye jinatɔw kɛnɛya. O kama, “mɔgɔ caaman” tagara lajɛn baji gɛrɛfɛ walisa ka Yezu kunbɛn. (Mariki 5:21). N’a sɔrɔ o yɔrɔ be Kapɛrnaum mara la. Yezu bɔra kurun kɔnɔ tuma min na, u bɛɛ kɔrɔtɔnin lo, u b’a fɛ k’a lɔn a bena min kɛ.\nMɔgɔ minw kɔrɔtɔnin lo ka Yezu ye, u dɔ ye Zayirus ye. Ale ye Alabatoso kuntigi dɔ ye. A y’a kunbiri gwan Yezu kɔrɔ ka to k’a deli ko: “N denmuso be ɲini ka sa. Sabali ka na i bolo la a kan janko a ka kɛnɛya ka to nii na.” (Mariki 5:23). A deen kelenpe lo, a be ni saan 12 dɔrɔn lo ye ani a koo ka gwɛlɛ Zayirus ma. Yezu bena mun lo kɛ do?—Luka 8:42.\nYezu ye Zayirus ka soo sira minɛ. A tagatɔ, a bɛnna makariko wɛrɛ la. Mɔgɔ minw be tugura Yezu kɔ, u caaman kɔrɔtɔnin lo k’a lɔn min bena kɛ. U b’u yɛrɛ ɲiningara n’u bena Yezu ye a be kabako wɛrɛ kɛra. Nka, muso dɔ be jama cɛma, bana jugu dɔ b’a la. Ale be miirila a ka bana le koo la dɔrɔn.\nKabi saan 12, o Yahutumuso tɔɔrɔnin lo jolibɔn bana bolo. A ye dɛmɛ ɲini dɔgɔtɔrɔ caaman fɛ, ani a ka wari bɛɛ banna furakɛli kosɔn. O n’a ta bɛɛ, a ka bana ma nɔgɔya, nga a ‘be juguyara ka taga.’—Mariki 5:26.\nO bana ɲɔgɔn be mɔgɔ barika ban. A be maloya bila mɔgɔ la fana. N’o bana ɲɔgɔn be mɔgɔ la, a man di a tigi ye ka kuma o koo la mɔgɔw cɛma. Ka fara o kan, ka kɛɲɛ ni Musa ka sariya ye, jolibɔn bana be muso min na, u b’a jati ko a nɔgɔnin lo Alako ta fan fɛ. Mɔgɔ o mɔgɔ magara ale wala a ka joli faniw na, a tigi ka ɲi ka ko ani a nɔgɔnin be to fɔɔ wulafɛ.—Levitiki 15:25-27.\nO muso ye “Yezu kibaru mɛn” ani a tagara a yɔrɔ ɲini. Komi a nɔgɔnin lo, a be tɛmɛ jama cɛma nɛmɛnɛmɛ. A y’a fɔ a yɛrɛ kɔnɔ ko: “Ni n sera ka maga a ka fani dɔrɔn na, n bena kɛnɛya.” A magara Yezu ka fani dakun na dɔrɔn, a y’a ye a farikolo la ko a ka jolibɔn lɔra yɔrɔnin kelen! A “ka bana banna.”—Mariki 5:27-29.\nYezu ye ɲiningali kɛ ko: “Jɔn magara ne la?” E ka miiriya la, muso y’o mɛn minkɛ, o ye mun lo kɛ a la? O ɲiningali ye Piyɛri kɔnɔ gwan ani a y’a fɔ Yezu ye ko: “I ɲaa b’a la ko mɔgɔw b’i digidigira fɔɔ k’i degun.” O la, mun na Yezu ye ɲiningali kɛ ko: “Jɔn magara ne la?” Yezu y’a ɲɛfɔ ko mɔgɔ dɔ magara ale la sabu a y’a ye ko fanga dɔ bɔra ale la (Luka 8:45, 46). Tiɲɛn na, kabako min kɛra, o ye dɔ bɔ Yezu ka fanga la.\nMuso y’a ye ko Yezu bɔra a kala ma minkɛ, a yɛrɛyɛrɛtɔ y’a kunbiri gwan Yezu kɔrɔ siranya kosɔn. A ye tiɲɛn fɔ bɛɛ ɲɛɛ na a ka bana koo la ani a y’a fɔ fana a kɛnɛyara cogo min na. Yezu y’a dusu saalo ni kanuya ye ko: “N [denmuso], i kisira i ka lanaya barika la. Taga hɛrɛ la, i kɛnɛyanin ka to.”—Mariki 5:34.\nAla ye Mɔgɔ min sugandi ka dugukolo mara, siga t’a la, ale be mɔgɔw kanu ani a be makari. A b’a janto mɔgɔw la ani see b’a ye k’u dɛmɛ!\nYezu kɔsegitɔ Kapɛrnaum mara la, mun na mɔgɔw lajɛnna k’a kunbɛn?\nGwɛlɛya juman lo tun be muso dɔ kan? Mun na a ye dɛmɛ ɲini Yezu fɛ?\nO muso kɛnɛyara cogo di? Yezu ye mun lo fɔ walisa k’a dusu saalo?\nTɔɔrɔ bena ban loon dɔ wa?\nBibulu b’a fɔ ko tilenbaliyakow ka gwo Ala ye ani ko a b’a janto sɔbɛ la adamadenw na. I be se ka nafa juman lo sɔrɔ o la?\nA ci dɔ ma A ci dɔ ma A magara Yezu ka fani na ani a kɛnɛyara\njy sap. 46 ɲɛɛ 116-117


Mat 9 AKKDC08 - Yezu donna kurun kɔnɔ ka segi ka baa - Bible Search\nMat 8 Mat 10\n(Mar 2.1-12; Luka 5.17-25)\n1Yezu donna kurun kɔnɔ ka segi ka baa tigɛ ka ta'a ka dugu la. 2O yɔrɔ la, mɔgɔ dɔw tagara Yezu fɛ ni muruku dɔ ye dilan kan. Yezu y'a ye k'o mɔgɔw lara ale la minkɛ, a y'a fɔ muruku nin ye ko: «N teri, kana i jigi tigɛ. I ka hakɛw yafara.» 3O tuma na, sariya karamɔgɔ dɔw y'a daminɛ k'a fɔ u kɔnɔ ko: «Cɛɛ nin be Ala tɔgɔ cɛn.» 4Yezu y'u kɔnɔna ta lɔn minkɛ, a ko: «Mun na miiriyajugu b'aw kɔnɔ ten? 5K'a fɔ muruku ye ko: ‹I ka hakɛw yafara›, walima k'a fɔ a ye ko: ‹Wili ka taama›, o kuma fila la, jumɛn fɔ ka nɔgɔ? 6Ayiwa, n b'a fɛ aw k'a lɔn ko see be Mɔgɔ Dencɛ ye diɲɛ na ka mɔgɔw ka hakɛw yafa.» O la, a y'a fɔ muruku nin ye ko: «Wili k'i ka dilan ta ka taga soo.» 7Cɛɛ wilila ka taga soo. 8Jama y'o ye tuma min na, u siranna kosɔbɛ. U ye Ala tanu bari ale lo ye see di adamaden ma ka koo nin ɲɔgɔn kɛ.\nYezu be Matiyo wele\n(Mar 2.13-17; Luka 5.27-32)\n9Yezu bɔra o yɔrɔ la n'a be tagara ɲafɛ. A ye cɛɛ dɔ siginin ye lɛnpominɛlaw ka baarakɛyɔrɔ la, a tɔgɔ ko Matiyo. Yezu y'a fɔ a ye ko: «Tugu ne kɔ.» Matiyo wilila ka tugu a kɔ. 10- O kɔ, Yezu tagara Matiyo ka soo. K'u to dumuni na, lɛnpominɛlaw ni hakɛkɛlaw nana sigi n'u be dumuni kɛra ni Yezu n'a ka kalandenw ye. U tun ka ca. 11*Fariziɲɛw y'o ye tuma min na, u y'a fɔ a ka kalandenw ye ko: «Mun na aw ka karamɔgɔ be dumuni kɛ ni lɛnpominɛlaw ani hakɛkɛlaw ye?» 12Yezu y'u ka kuma mɛn minkɛ, a y'a fɔ ko: «Mɔgɔ minw ka kɛnɛ, olu mako te furakɛla la, banabagatɔw le mako b'a la. 13- Aw ye taga miiri Ala ka kuma nin kɔrɔ la. A tun y'a fɔ ko: ‹Ne be makari le fɛ, ne te saraka fɛ,› bari ne ma na mɔgɔtilenninw wele, nga ne nana hakɛkɛlaw le wele.»\nYezu be ladili di suun koo la\n(Mar 2.18-22; Luka 5.33-39)\n14O kɔ, Zan batizelikɛla ka kalandenw gwɛrɛla Yezu la k'a ɲininga ko: «Mun na anw ni *Fariziɲɛw be to ka suun don k'a sɔrɔ e ka kalandenw te suun don?» 15A y'u jaabi ko: «Kɔɲɔcɛ teriw ɲa be se ka sisi k'u ni kɔɲɔcɛ to ɲɔgɔn fɛ wa? Nga, loon dɔ bena se, kɔɲɔcɛ bena bɔsi u la. U bena suun don o tuma na. 16Mɔgɔ si te fani kunkurunkura bari fani kɔrɔman na, bari, kunkurunkura nin bena fani kɔrɔman sama k'a faran. A faranyɔrɔ bena boɲa ni fɔlɔta nin ye. 17O cogo kelen na, mɔgɔ si te duvɛnkɛnɛ kɛ foroko kɔrɔman na. N'o kɛra, foroko bena cɛn, duvɛn bena bɔn. Mɔgɔw be duvɛnkɛnɛ kɛ forokokura le kɔnɔ. N'u y'a kɛ ten, o si tena cɛn.»\nYezu be sungurunin dɔ suu kunun\n(Mar 5.21-43; Luka 8.40-56)\n18Ka Yezu to o kuma nunu na, zuwifuw ka kuntigi dɔ nana a kunbiri gwan a kɔrɔ k'a fɔ a ye ko: «N denmuso banna sisan sisan. Nga, sabali ka na i bolo la a kan, a bena kunun.» 19Yezu n'a ka kalandenw wilila ka tugu a kɔ. 20O y'a sɔrɔ, muso dɔ tun be yen, a ka koli tun b'a tɔɔrɔla kabini saan tan ni fila. Joli tun te lɔ ka ye. A gwɛrɛla Yezu la a kɔfɛ ka maga a ka fani dakun na, 21bari a tun y'a fɔ a yɛrɛ kɔnɔ ko: «Ni n sera ka maga a ka fani dɔrɔn na, n bena kɛnɛya.» 22Yezu y'a ɲaa yɛlɛma kɔfɛ ka muso nin ye. A y'a fɔ a ye ko: «N balimamuso, i jigi kana tigɛ. I kisira i ka lanaya kosɔn.» O yɔrɔnin bɛɛ, muso nin kɛnɛyara. 23Yezu tagara se zuwifuw ka kuntigi nin ka soo tuma min na, a ye jamaba ye. Dɔw tun be fɔli kɛra, dɔw tun be kasira. 24A y'a fɔ u ye ko: «Aw ye bɔ yan, bari sungurunin nin ma sa, nga a be sinɔgɔra le.» U yɛlɛla Yezu ma. 25U ye jama bɔ kɛnɛma tuma min na, Yezu donna ka suu bolo minɛ, a kununna. 26Mɔgɔw y'o koo lakali o yɔrɔ mara bɛɛ la.\nYezu be fiɲɛntɔ fila dɔ ɲaa yɛlɛ\n27Yezu bɔra o yɔrɔ la n'a be tagara. Fiɲɛntɔ fila wilila ka tugu a kɔ, n'u b'a fɔ ko: «Makari an na, Dawuda dencɛ!» 28Yezu sera soo tuma min na, fiɲɛntɔ nunu gwɛrɛla a la. A y'u ɲininga ko: «Aw lanin b'a la ko ne be se k'aw ɲaa yɛlɛ wa?» U y'a jaabi ko: «Ɔnhɔn Matigi, an lanin b'a la.» 29O kɔ, Yezu magara u ɲaa na k'a fɔ ko: «Aw jigi b'a la ko ne be se ka fɛɛn min kɛ aw ye, o ka kɛ aw ye.» 30U ɲaa yɛlɛla. Yezu y'a gwɛlɛya u ma k'u kan'a fɔ mɔgɔ si ye ko ale lo y'u ɲaa yɛlɛ. 31Nga, u tagara dɔrɔn, u y'a daminɛ ka Yezu koo fɔ mɔgɔw ye u ka mara bɛɛ la.\nYezu be bobo dɔ kɛnɛya\n32U bɔra n'u be taga, mɔgɔ dɔw nana ni bobo jinatɔ dɔ ye Yezu fɛ. 33Yezu ye jina gwɛn ka bɔ a la dɔrɔn, cɛɛ y'a daminɛ ka kuma. Jama kabakoyara, u tora k'a fɔ k'u ma deli ka nin ɲɔgɔn ye Isirayɛli jamana na fɔlɔ. 34- Nga *Fariziɲɛw y'a fɔ ko: «A be jinaw gwɛn jinaw kuntigi le barika la.»\nJama hinɛ be Yezu la\n(Mar 6.6b; Luka 10.2)\n35- Yezu tun be taga dugubaba ni dugudenninw na ka mɔgɔw kalan zuwifuw ka kalansow kɔnɔ. A tun be *sankolo masaya koo fɔ, ani ka banabagatɔ sifa bɛɛ kɛnɛya. 36- N'a ye jama ye, u hinɛ be don a la, bari u sigɛnnin tun lo, u dusu kasinin tun lo fana. U tun be i ko sagaw, dɛndɛbaga te minw na. 37- O le y'a to a y'a fɔ a ka kalandenw ye ko: «Suman tigɛta ka ca, nga baarakɛlaw man ca. 38Aw ka forotigi daali a ka baarakɛlaw ci ka ta'a ka suman tigɛ.»


Ɲiningali: Jon lo ye Yezu Krista?\nJaabili: Nin ɲiningali nin kɔfɛ ko mɔgɔw b’o yɛrɛ ɲininga ni “Ala be yen wa” mɔgɔ damani lanin tɛ ko Yezu Krista tun be yen. Bɛɛ bi sɔn ko Yezu Krista tun ye mɔgɔ yɛrɛ lo ye min tamanan Israyɛli dugukolo kan o tuman ni sisan cɛ saan 2000. Sisan mɔgɔ dɔw ma sɔn ko Yezu Krista ka Alaya nin na. Diinɛw caman y’a yira ko Yezu Kista tun ye Ala ciira walima karamɔgɔ ɲuman ba wala Ala mɔgɔ ba. A gwɛlɛya yɔrɔ ye ko Bibulu y’a fɔ ko Yezu tun tɛmɛnin lo ciiraw kan, karamɔgɔ ɲuman ba wala Ala mɔgɔba kan.\nC.S. Lewis ka livuru min tɔgɔ le ye Mere Christianity y’a fɔ fɛnw min bi tugu : “ N bi fɛ ka mɔgɔ bɔ kuman kolon minw ɲasini lo A [Yezu Krista] ma: ‘Ne’ sɔnnan ko Yezu Krista kɛra karamɔgɔ ba ye, nga n ti sɔn ko nin fɔɲana kuma nin min b’a fɔ k’a ye Ala ye.’” An ma kan ka nin koo kelen drɔn le fɔ. Ni Yezu Krista ye buna adamaden drɔn ye ni a sera ka kuman fɔ a ye min fɔ a ti se ka kɛ karamɔgɔba drɔn ye. Walima a bi kuman a kunfɛ—walima yaalabaga—walima gehanama deen. An kan ka sugandili kɛ. Walima nin cɛɛ tun ye Ala ka deen ye, walima fatɔ lo wala a ka jugu n’o ye. Walima i b’a daa tugu fanga ra, walima i bi dajii to a kan walima i b’a faga komi sutaana deen; walima tuguni i bi sosoli a ɲanfɛ k’a k’a wele ko Matigi ani Ala. Bari an ka na tlo kɛ ni kuman lakolonw k’a jaati ko karamɔgɔba lo min ye adamaden ye. A ma nin sugandili nin to anw. A tun ti ni o hakili nin ye.”\nO ra, Yezu yɛrɛ kofɔra k’a ye jon lo ye? Bibulu nin y’a fɔ k’a ye jon le ye? Fɔlɔ, an ka ta filɛ Yezu yɛrɛ ka kuman na Zan 10:30, “Ne ni n Faa ye kelen ye.” Fɔlɔ, a ma kɛ komi a fɔra k’a ye Ala ye. An ka ta filɛ Zuwifi bena min kɛ a ka kuman nin koo ra. “‘Anw m’a fɔ ko an b’i bon koɲuman kɛnin kama, nga anw b’a fɛ k’i bon bari i ye kuma fɔbali fɔ. Ele adamatendtɔ, i b’a fɔ ko i ye Ala ye!“‘ (Zan 10:33). Zuwifu nunu tun ye Yezu ka ɲafɔli nin faamu kosɔbɛ ko a tun ko a ye Ala ye. Vɛrɛse nataw kɔnɔ Yezu m’u kuma sɔsɔ k’a fɔ o ye ko, “Ne ma fɔ ko n ye Ala ye dɛ.” O kɔrɔ ko Yezu tun b’a fɛ ka fɔ ko tiɲɛ la, “Ne ni n Faa ye kelen” (Zan 10:30). Zan 8:58 fana ye misali dɔ wɛrɛ ye: Yezu y’a fɔ u ye ko, “tiɲɛ tiɲɛ na….. ne b’a fɔ aw ye ko sani Ibrayima ka wolo, ne tun be yen!” Zuwifu minw ye nin kuma lamɛn o wilila tugu ka kabakuruw cɛ k’u b’a bon (Zan 8:589). Yezu y’a Alaya gansi mɔgɔw ma ko “Ne Ye Min Ye” bɔnin bi ni Ala ka tɔgɔ min be Layidu kɔrɔ nin na (Ɛkizɔdi 3:14). Mun lo kama Zuwifuw wulila ka kabakuruw ta k’a bon tugu n’a tun ma fɔ fɛn minw o lanin lo k’a ye Ala nɛni, ko a kofɔra k’a ye Ala ye?\nZan 1:1 y’a fɔ ko “kuma nin tun ye Ala ye.” Zan 1:14 y’a fɔ ko “ kuma nin kɛra mɔgɔ ye.” O kɔrɔ ko Yezu ye Ala min kɛra mɔgɔ ye. Toma min ye Yezu ka anton y’a fɔ Yezu ko “Ne Matigi ni n ka Ala” (Zan 20:28). Yezu m’a kuma sɔsɔ. Pɔli fana ye nin kuma suguya fɔ, “…Setigi Ala an Kisiba Yesu Krista” (Titi 2:13). Piyɛri fana y’a fɔ, “… an ka Ala ni an ka Kisiba Yezu Krista” (2Piyɛri 1:1). Faa Ala ye seere ye nin Yezu ye tigi min na ka fɔ ko, “Nga a y’a fɔ a Deen ka koo la ko;” ‘Ala, e ka Masaya be to deen kan kudayi! I ka masabere ye tilenninya ta ye, Tilenninya ka d’i ye.’” Layidu kɔrɔ nin kɔnɔ u ye Yezu ka Alaya koɲɛsigi kofɔra.“Bari, deen dɔ wolola an fɛ, dencɛ dira an ma. Masaya dir’a ma. A bena wele ko ladilikɛbagasɛbɛ, Ala Fangatigi, Waati bɛ Faa Hɛrɛtigi.”(Ezayi 9:5)\nO de kɔsɔn C.S. Lewis y’a fɔ ko, ni an lanin lo ko Yezu ye Karamɔgɔba le drɔɔn o ti tiɲɛ ye. Yezu y’a fɔ gwɛyara k’ale ye Ala ye pian. N’a tun ti Ala, a tun bena kɛ galontigɛla ye, o ra a ti se ka kɛ Ala ka ciira ye, karamɔgɔ ɲuman, walima Ala ka mɔgɔɲuman ye. “Lɔnnibaga” dɔww minw banbara ka Yezu ka kuma fɔ ka yira ko “Tariku ka Yezu” nin ma fɔ kuma dɔw minw Bibulu y’a fɔ k’a fɔra nin ye.Anw ye jon lo ka sɔrɔ ka Ala ka kuman dalaminɛ ka fɔ ko Yezu ye nin fɔ walima a ma nin fɔ? Bi tile tariku “Lɔnnibaga” juman min tun ma siginin ni Yezu ye foo saan 2000 timɛni waati nin bi se ka fɔ ko Yezu ye nin fɔ walima a ma nin fɔ ka tɛmɛ minw tun be n’a ye o waati la, minw tun ye baara kɛ a ma, minw tun y’a yɛrɛ ka kalan ni lamɛn (Zan 14:26)?\nMun lo kɛra ko Yezu ka mɔgɔya/Alaya kɛra sɛbɛ ye ten? Mun lo kanma Yezu mɔgɔya walima a Alaya kɛra ko lo ye ten? Tiɲɛ fisaman min b’a yira ko Yezu ka kan ka kɛ Ala ni ye ko, ni Yezu tun ti Ala ye, a ka saya tun ti se ka duniyan ka jurumuw ka ɲangili sara bɔ (1 Zan 2:2). Ala drɔn lo bi se ka duniyan ka jurumuw bɛɛ ta (Ɔrɔmukaw 5:8; 2 Korɛntikaw 5:21). Yezu tun ka kan ka kɛ Ala ye ka se ka an ka juru sara. Yezu kan ka kɛ mɔgɔ ye ka se ka sa. Yezu y’a yɛrɛ ka Alaya kofɔ: “Ne le ye sira, ni tiɲɛ, ani nii dibaga ye. Mɔgɔ ti se ka na n Faa fɛ ni ne sababu tɛ.” (Zan 14:6).


Fil 2 AKKDC08 - Ni jigitugu be sɔrɔ Krista fɛ, ni - Bible Search\nFil 1 Fil 3\nBɛɛn be se ka sabati yɛrɛmajigi fɛ\n1Ni jigitugu be sɔrɔ Krista fɛ, ni jagwɛlɛya be sɔrɔ a ka kanuya la, ni jɛnɲɔgɔnya be aw ni Nii Senuman cɛ, ni ɲumanya ni hinɛ be sɔrɔ a la, 2aw k'aw ka miiriya kɛ kelen ye kanuya la, ani k'aw kɔnɔ kɛ kelen ye ka bɛn koo bɛɛ la, o la, ne ka nisɔndiya be taga ɲa kosɔbɛ. 3Aw kana foyi kɛ ni kɔnɔnajuguya ye, ani yɛrɛboɲa ye, nga aw k'aw yɛrɛ majigi k'aw tɔɲɔgɔn filɛ ko a ka fisa n'aw ye. 4Aw la, mɔgɔ si kana miiri a yɛrɛ la dɔrɔn, aw ka miiri aw tɔɲɔgɔn na fana.\nYezu y'a yɛrɛ majigi cogo min na\n5Sɔɔn min tun be Yezu Krista la, o ɲɔgɔn ka sɔrɔ aw fana na.\n6Ale min ni Ala ye kelen ye,\na ma sɔn k'o jati.\n7Nga a sɔnna k'o bɛɛ to yen,\nka na jɔɔn cogo ta, ka kɛ i n'a fɔ mɔgɔ,\nmɔgɔw y'a jati adamaden dama ye.\n8A sɔnna k'a yɛrɛ majigi ka Ala sago kɛ\nfɔɔ ka taga se saya ma lɔgɔ yɛrɛ kan.\n9O le y'a to, Ala ye boɲa la a kan kosɔbɛ,\ntɔgɔ min ka fisa ni tɔgɔ bɛɛ ye, a y'o d'a ma,\n10waasa Yezu tɔgɔ kosɔn,\nfɛɛn minw be sankolo kɔnɔ,\nni dugukolo kan ani dugukolo jukɔrɔ,\nolu bɛɛ k'u kunbiri gwan,\n11- ani bɛɛ k'a fɔ ko Yezu Krista ye Matigi ye,\nka boɲa la an Faa Ala tɔgɔ kan.\nKa baara kɛ i ka kisili kosɔn\n12Ne teriw, aw tun be ne ka kuma bato ka ne to aw fɛ, halibi aw ka taga ɲa ka dɔ fara o kan, aw ka jija ka baara kɛ aw ka kisili kosɔn ni Alaɲasiran ye kosɔbɛ. 13Bari Ala ye koɲuman min latigɛ, a be aw dɛmɛna tuma bɛɛ k'o kɛli nigɛ don aw la k'a kɛ see di aw ma. 14Aw ka koo bɛɛ kɛ, ŋunuŋunu ni sɔsɔli kana sɔrɔ a si la, 15- waasa aw ka kɛ mɔgɔ jalakibaliw ni mɔgɔɲumanw, ani Ala deenw ye, juguya te minw kɔnɔ fewu diɲɛ mɔgɔw cɛma, olu minw ka jugu ani u tilennin tɛ. Aw ka kɛ yeelen ye u cɛma i n'a fɔ lolow. 16U be se ka kisi kuma min barika la, aw k'o fɔ u ye. N'o kɛra, o bena kɛ ne fɛ kunkɔrɔta ye Krista nalon na, o la, ne ye baara min kɛ ani ka sigɛn minw muɲu, o tena kɛ fuu ye. 17Hali ni ne joli ka kan ka bɔn ka kɛ saraka ye ka fara aw jigi ta kan, o be diya ne ye, ani o be ne nisɔndiya n'aw bɛɛ ye. 18O la, aw fana ka nisɔndiya kosɔbɛ ni ne ye.\nTimote ni Epaforaditi ciko\n19N'a kɛra an Matigi Yezu sago ye, ne jigi b'a la ko ne bena Timote ci aw fɛ, waasa n'a kɔsegira ka na tuma min na, ne ka se ka nisɔndiya aw ka kibaruya kosɔn. 20Ale kelen le be hami aw ka koo la i n'a fɔ ne. 21Mɔgɔ tɔɔ nunu, olu bɛɛ be miiri u yɛrɛ ka koo la dama, u te miiri Yezu Krista ka koo la. 22A y'a ka mɔgɔsɔbɛya yira cogo min na, aw b'o lɔn. A y'a yɛrɛ di ka baara kɛ ni ne ye, kibaru diman ka ɲataga kosɔn, i n'a fɔ deen be baara kɛ n'a faa ye cogo min na. 23Ni ne nana ɲaa ye ne ka koo la tuma min na, ne jigi b'a la k'ale ci aw fɛ, 24ne jigi be Matigi kan ko yanni dɔɔni ne yɛrɛ fana bena na aw fɛ.\n25Ne y'a miiri ko a ka fisa ne ka n balimacɛ Epaforaditi ci aw fɛ, ale min kɛra ne tɔɲɔgɔn ye baara nin na ani bondori nin na. Aw tun y'a ci ka na ne dɛmɛ, o kɛra koɲuman ye ne ma. 26A b'a fɛ ka aw bɛɛ ye teliya la, bari a hakili ɲagaminin lo ko aw y'a ka bana koo mɛn. 27Tiɲɛ na, a tun banana kosɔbɛ fɔɔ a tun be ɲini ka sa, nga Ala makarila a la. A ma kɛ ko a makarila ale kelen dɔrɔn na dɛ, a makarila ne la fana, waasa dɔ kana fara ne ka dusukasi kan. 28Ne kɔrɔtɔnin le b'a ci, waasa n'aw segira k'a ye, aw ka nisɔndiya, ani dɔ ka bɔ ne ka dusukasi la. 29Aw k'a minɛ ni nisɔndiya ye balimaya la Matigi kosɔn. A daganin lo aw ka o mɔgɔ sugu nin ɲɔgɔn minɛ ka ɲa, 30bari a tun be ɲini ka sa Krista ka baara kosɔn, a m'a yɛrɛ nii jati fɛɛn ye, aw tun te se ka dɛmɛ min ɲɔgɔn kɛ ne ye, a y'o le kɛ ne ye.


Fariziɲɛw be cɛɛ dɔ ɲininga min fiyɛntɔman wolola | Yezu ka ɲɛnamaya\nFariziɲɛw be cɛɛ dɔ ɲininga min tun ye fiyentɔ ye\nCƐƐ MIN TUN YE FIYENTƆ YE, FARIZIƝƐW B’A ƝININGA\nDIINAN KUNTIGIW YE “FIƝƐNTƆW YE”\nFariziɲɛw t’a fɛ ka la a la ko Yezu ye cɛɛ dɔ ɲɛɛw yɛlɛ, min fiyentɔman wolola. O kama, u y’o cɛɛ bangebagaw weele. A bangebagaw b’a lɔn ko n’u faratira, u be se k’u “gɛn ka bɔ Alabatoso la.” (Zan 9:22, ABM). N’u gwɛnna ka bɔ Yahutu tɔɔw cɛma, o nɔfɛkow bena juguya u somɔgɔw ma, lɔyɔrɔ ani wariko ta fan fɛ.\nFariziɲɛw ye ɲiningali fila kɛ u ye ko: “Cɛɛ nin y’aw ka woloden ye wa? Aw ko a fiɲɛntɔman le wolola! A do kɛra di a be yeli kɛ sisan?” A bangebagaw y’u jaabi ko: “Anw kɔni y’a lɔn ko an deen lo, a fana fiɲɛntɔman le wolola. A ɲaa yɛlɛko, an te dɔ lɔn o la.” Hali n’u dencɛ y’a lakali u ye koow kɛra cogo min na, u b’u yɛrɛ kɔrɔsi u ka fɔtaw la. U ko: “Aw k’a yɛrɛ ɲininga o la, denmisɛn tɛ, a ka kan ka se k’o ɲafɔ aw ye.”—Zan 9:19-21.\nO kama, Fariziɲɛw ye cɛɛ weele tugun ani u y’a bagabaga ko dalilu b’u fɛ ka Yezu jalaki. U ko: “Anw y’a lɔn ko i ɲaa yɛlɛbaga nin ye hakɛkɛla ye. Tiɲɛ fɔ an ye Ala kama.” Cɛɛ m’a janto u ka jalakili kumaw na. A ko: “Ne kɔni m’a lɔn ni hakɛkɛla lo dɛ! Ne be koo kelen dama lɔn, ne tun ye fiɲɛntɔ ye, nga sisan ne be yeli kɛ.”—Zan 9:24, 25.\nFariziɲɛw t’a fɛ ka dan o ma. U ko: “A ye mun le kɛ i la? A y’i ɲaa yɛlɛ cogo di?” Cɛɛ y’u jaabi ni jagwɛlɛya ye ko: “Ne tun kɔnna k’o ɲafɔ aw ye, aw m’aw tulo malɔ n fɛ. Mun na aw b’a fɛ k’o kuma kelen nin lamɛn tugu? Kɔni aw fana t’a fɛ ka kɛ a ka kalandenw ye dɛ!” Fariziɲɛw dimininba ye cɛɛ nɛni ko: “E le y’a ka kalanden ye. Anw kɔni ye Musa ka kalandenw ye. An y’a lɔn ko Ala kumana Musa fɛ. Nga nin do, an t’a bɔyɔrɔ lɔn.”—Zan 9:26-29.\nCɛɛ kabakoyara k’a fɔ ko: “Aa, nin le ye kabako nin ye. Aw m’a bɔyɔrɔ lɔn k’a sɔrɔ a ye ne ɲaa yɛlɛ.” O kɔ, cɛɛ ye hakilijagabɔ kɛ n’u ye cogo tilennin na k’a yira Ala be mɔgɔ sifa minw ka delili lamɛn ani a be sɔn minw ma. A ko: “An kɔni b’a lɔn ko Ala te hakɛkɛla ka daalili jaabi. Nga mɔgɔ min be siran Ala ɲa n’a b’a sago kɛ, a b’ale lo jaabi. An m’a mɛn ka ye fɔlɔ ko mɔgɔ min fiɲɛntɔman wolola, ko dɔ y’o ɲaa yɛlɛ.” A y’a ka kumaw kuncɛ ko: “Ni cɛɛ nin tun ma bɔ Ala fɛ, a tun tena se ka foyi kɛ.”—Zan 9:30-33.\nFariziɲɛw ma se ka cɛɛ ka kumaw sɔsɔ. U y’a nɛni ko: “Ele ye hakɛkɛla ye kabini e wolotuma, e be na lɔ yan ko i b’an kalan!” U y’a gwɛn ka bɔ kɛnɛma.—Zan 9:34.\nYezu y’a mɛn k’u ye cɛɛ gwɛn minkɛ, a nana a kunbɛn ani a y’a ɲininga ko: “I lara Mɔgɔ Dencɛ la wa?” Cɛɛ y’a jaabi ko: “Jɔn lo, waasa ne ka l’a la?” Yezu y’a fɔ a ye ko: “I y’a ye ka ban. Ale lo be kumana i fɛ ten jaati.”—Zan 9:35-37.\nCɛɛ y’a jaabi ko: “Ne lara e la Matigi.” Cɛɛ y’a kunbiri gwan Yezu ɲɛɛ kɔrɔ k’a yira ko a limaniyara Yezu la ani ko a b’a bonya. Yezu ye kuma dɔ fɔ min kɔrɔ ka bon. A ko: “Ne nana diɲɛ nin na kiti le kama. O la, minw ɲaa te yeli kɛ, olu ɲaa ka yɛlɛ. Minw be yeli kɛ, olu ka fiɲɛn.”—Zan 9:38, 39.\nFariziɲɛ minw tun be o yɔrɔ la, olu b’a lɔn k’u tɛ fiyentɔw ye. Nka, olu minw ko u ye ɲɛminɛbagaw ye Alako ta fan fɛ, an be mun fɔ o koo la? U ye joo di u yɛrɛ ma ka Yezu ɲininga ko: “Anw fana ye fiɲɛntɔw ye wa?” Yezu y’u jaabi ko: “N’aw tun fiɲɛnnin lo, hakɛ tun tena sɔrɔ aw kan. Nga aw b’a fɔ minkɛ ko aw be yeli kɛ, o kama, aw ka hakɛ b’aw kan.” (Zan 9:40, 41). N’u tun banna Masiya la k’a to u tun tɛ karamɔgɔw ye Israɛl, o tun be se ka faamu. Nka, u banna Yezu la hali k’a sɔrɔ u be sariya lɔn, u ye jurumuba lo kɛ ten.\nCɛɛ min fiyɛntɔman wolola, mun na a bangebagaw siranna tuma min na Fariziɲɛw y’u weele ka na? U ye Fariziɲɛw jaabi cogo di?\nKuma tilennin juman lo ye Fariziɲɛw dimi?\nMun na joo si tɛ Fariziɲɛw fɛ ka Yezu kɛlɛ?\nA ci dɔ ma A ci dɔ ma Fariziɲɛw be cɛɛ dɔ ɲininga min tun ye fiyentɔ ye\njy sap. 71 ɲɛɛ 168-169


Mas 2nan 9 AKKDC08 - Kira Elize ye kiraw jɛnkulu deen - Bible Search\nMas 2nan 8 Mas 2nan 10\nMas 2nan 9\nZewu be kɛ masacɛ ye Isirayɛli mara la\n1Kira Elize ye kiraw jɛnkulu deen dɔ wele k'a fɔ a ye ko: «I cɛɛ siri ka tulubara nin ta, ka taga Aramɔti, Galaadi mara la. 2N'i sera, i ka cogo ɲini ka Nimusi deen Zozafati dencɛ Zewu ye. I k'a wele ka bɔ n'a ye a balimaw cɛma, ka don n'a ye soo dɔ kɔnɔ gɛrɛfɛ. 3I ka tulubara nin ta ka tulu bɔn a kuun na k'a fɔ a ye ko: ‹Masaba y'a fɔ ko ale b'i woloma ka kɛ masacɛ ye Isirayɛlidenw kunna.› N'i y'o kɛ ka ban, i be daa yɛlɛ ka bɔ ka boli joona!»\n4Kira kanbelen nin tagara Aramɔti, Galaadi mara la. 5A tagara se dɔrɔn, a ye kɛlɛdenw kuntigiw ye, u tun be ɲɔgɔnye la. A y'a fɔ ko: «Kuntigi, ne mako b'i la ka kuma dɔɔni fɔ i ye.» Zewu y'a fɔ ko a kaan be mɔgɔ jumɛn le ma olu cɛma. A ko ale lo.\n6- Zewu wilila ka don soo kɔnɔ. Kanbelen nin ye tulu bɔn a kuun na k'a fɔ ko: «Masaba, Isirayɛli ka Ala y'a fɔ ko ale y'i woloma k'i kɛ Isirayɛli mara masacɛ ye, ale Masaba ka jama kunna. 7Ko e bena i kuntigi Akabu ka soo halaki. Ko ale ben'a ka kiraw n'ale Masaba ka baarakɛla tɔw bɛɛ joli hakɛ bɔ Zezabɛli la, min tun y'u faga. 8Ko Akabu ka soo bɛɛ bena halaki. Ko ale ben'a ka somɔgɔ cɛmanw bɛɛ halaki ka bɔ Isirayɛlidenw cɛma, a jɔɔn fara hɔrɔn kan. 9Ko ale bena Akabu ka soo kɛ i n'a fɔ Nebati dencɛ Zerobowamu ta, ani Aya dencɛ Bayesa ka soo. 10- Ko wuluw le bena Zezabɛli suu ɲimi Zizireyɛli kongo kɔnɔ. Mɔgɔ tena sɔrɔ min ben'a suu don.» O kɔ, kanbelen nin ye boon daa yɛlɛ ka bɔ ka boli.\n11Zewu bɔr'a kuntigi ka kɛlɛkuntigiw fɛ tuma min na, olu y'a ɲininga ko: «Hɛrɛ lo wa? Mun na fatɔcɛ nin nana i fɛ?» Zewu y'u jaabi ko: «Aw be cɛɛ nin n'a ka fɔta lɔn sa.» 12Nga u y'a jaabi ko: «Galon lo, a fɔ an ye.» O la, a y'a fɔ u ye ko: «Masaba y'a fɔ ko ale ye ne woloma ka kɛ Isirayɛli mara masacɛ ye.» 13O yɔrɔnin kelen, u kelen kelen bɛɛ y'u ka faniw ta k'u bila bonda yɛlɛyɛlɛnan kan janko Zewu ka sigi. U ye buru fiyɛ ko Zewu kɛra masacɛ ye.\nZewu be Isirayɛli mara masacɛ Zoramu faga\n14Nimusi deen Zozafati dencɛ Zewu ye janfa siri Zoramu na. O waati nin na, Zoramu ni Isirayɛli mara kɛlɛdenw bɛɛ tun be Siri masacɛ Azayɛli kɛlɛla Aramɔti kama, Galaadi mara la. 15Nga o tun y'a sɔrɔ Sirikaw tun ye Zoramu mandimi Siri masacɛ Azayɛli kɛlɛyɔrɔ la, n'a kɔsegira Zizireyɛli o mandiminɔ nin furakɛyɔrɔ la. Zewu y'a fɔ a tɔɲɔgɔnw ye ko n'a diyara u ye, ko mɔgɔ si kana bɔ dugu kɔnɔ ka taga o kibaru nin fɔ Zizireyɛli. 16O kɔ, Zewu yɛlɛl'a ka wotoro kɔnɔ ka taga Zizireyɛli. Bari Zoramu tun lanin be yen, Zuda mara masacɛ Akaziyasi tun tagar'a filɛyɔrɔ la. 17Kɔlɔsilikɛbaga min tun be Zizireyɛli, sangaso kɔnɔ, ale ye Zewu ka kɛlɛdenw natɔ ye, k'a fɔ ko ale ɲaa be kɛlɛden dɔw natɔ la. Zoramu y'a fɔ a ye ko a ka sotigi dɔ ci a ka taga u kunbɛn k'u ɲininga ni hɛrɛ lo. 18O sotigi nin tagara Zewu kunbɛn k'a fɔ a ye ko: «Masacɛ ko hɛrɛ lo wa?» Zewu y'a jaabi ko hɛrɛko b'a ka sira la wa? Ko a ka tɛmɛ ka tugu ale kɔ. Kɔlɔsilikɛbaga nin y'a fɔ ko: «Ciden nin tagara se u fɛ, nga a te segira ka na.» 19Masacɛ ye sotigi filanan ci tugu, ale fana sera u fɛ k'a fɔ ko: «Masacɛ ko hɛrɛ lo wa?» Zewu y'a jaabi ko: «Hɛrɛko b'i ka sira la wa? Tɛmɛ ka tugu ne kɔ.» 20Kɔlɔsilikɛbaga nin y'a fɔ ko: «Sotigi nin tagara se u fɛ, nga ale fana te segira ka na. A bolicogo be i n'a fɔ Nimusi dencɛ Zewu ta, ale be boli i n'a fɔ fatɔ.» 21O la, Zoramu y'a fɔ ko u k'ale ka wotoro labɛn, u y'a labɛn. Isirayɛli mara masacɛ Zoramu, ni Zuda mara masacɛ Akaziyasi bɔra n'u ka wotorow ye k'u be taga Zewu kunbɛn. U y'a kunbɛn Zizireyɛlika Nabɔti ka foro kɔnɔ. 22Zoramu ye Zewu ye tuma min na, a y'a fɔ ko: «Hɛrɛ lo wa, Zewu?» Zewu y'a jaabi ko: «O ye mun hɛrɛ ye, k'i bamuso Zezabɛli ka josɔnko n'a ka subagaya to yen?» 23Zoramu y'a ka wotoro ɲaa yɛlɛma ka boli ta. A y'a fɔ Akaziyasi ye ko: «Janfa lo, Akaziyasi!» 24Zewu y'a ka kala ta ka Zoramu bon k'a sɔrɔ a kɔɔ la a gaman cɛma, fɔɔ biɲɛ nin donna k'a dusukun sɔgɔ ka bɔ. A benna ka sa a ka wotoro kɔnɔ. 25Zewu y'a fɔ a ka kɛlɛdenw kuntigi Bidikari ye ko: «A suu bɔ k'a fili Zizireyɛlika Nabɔti ka foro kɔnɔ. I hakili jigi Masaba ka fɔta la a facɛ Akabu kosɔn, tuma min na an tun be wotoro kɔnɔ Akabu kɔfɛ. 26- Masaba tun ko: ‹N ye Nabɔti n'a dencɛw joli bɔnnin ye kunun. Ne bena o hakɛ bɔ i la foro kelen kelen nin kɔnɔ. Ne Masaba ko ten.› » Zewu ko u ka Zoramu suu bɔ k'a fili foro nin kɔnɔ ka kɛɲɛ ni Masaba ka fɔta ye.\nZewu be Zuda mara masacɛ Akaziyasi faga\n(Lok 2nan 22.6-9)\n27Zuda mara masacɛ Akaziyasi y'o ye minkɛ, a ye boli ta ka Bɛtigan sira minɛ. Zewu y'a kɔgwɛn, a k'u k'ale fana faga. U y'a mandimi a ka wotoro kɔnɔ Guru sira kan, Yibileyamu masurun na. A bolila ka taga don Megido dugu kɔnɔ, ka sa o yɔrɔ la. 28A ka baaradenw y'a suu ta ka taga n'a ye Zeruzalɛmu, wotoro kɔnɔ. U y'a suu don Dawuda ka ciin na, a faaw ka kaburu kɔnɔ. 29Akaziyasi tun kɛra masacɛ ye Zuda mara la, Akabu dencɛ Zoramu ka masaya saan tan ni kelennan na.\nZewu be Zezabɛli faga\n30Zewu tun be donna Zizireyɛli dugu kɔnɔ tuma min na, Zezabɛli y'o mɛn. A ye kale la, k'a kuun lalaga ka taga lɔ fenɛtiri la ka to ka filɛli kɛ. 31Ka Zewu to n'a be donna dugu donda la dɔrɔn, muso nin y'a fɔ a ye ko: «Hɛrɛ lo wa Zimuri,c kuntigi fagabaga?» 32Zewu y'a kuun kɔrɔta ka filɛli kɛ fenɛtiri la. A y'a fɔ ko jɔn le be ale kɔ, ko jɔn. Masaso ɲamɔgɔ fila, walima saba nana lɔ fenɛtiri nin na. 33A y'a fɔ k'olu k'a ɲɔti k'a fili duguma. U y'a ɲɔti ka ben duguma, a joli dɔ serila kogo kan, ani soow kan. Zewu yɛlɛl'a kan n'a ka wotoro ye. 34O kɔ, Zewu tagara don ka dumuni kɛ ka minni kɛ, ka sɔrɔ k'a fɔ ko u ka taga muso danganin nin filɛ k'a suu don, ko bari masacɛ denmuso lo. 35U tagara ko u b'a suu don, u tagar'a kungolo n'a tigɛw n'a sentigɛw dama le ye. 36- U kɔsegira ka na o fɔ Zewu ye. Ale y'a fɔ ko: «Masaba tun ye o le fɔ a ka baarakɛla Tisibika Eli barika la, ko wuluw le bena Zezabɛli suu ɲimi Zizireyɛli foro kɔnɔ, 37ani ko a suu bena kɛ nɔgɔ ye o foro kɔnɔ, fɔɔ mɔgɔ si te se k'a fɔ ko nin le ye Zezabɛli ye.»


Cidenw ko Yezu ka tagamasiɲɛ dɔ fɔ olu ye (Matiyo 24:3-51) | Yezu ka ɲɛnamaya\nCidenw ko Yezu ka tagamasiɲɛ dɔ fɔ olu ye\nMATIYO 24:3-51 MARIKI 13:3-37 LUKA 21:7-38\nKALANDEN NAANI YE YEZU ƝININGA DUNIƝA LABAN TAGAMASIƝƐ KOO LA\nA DAFARA SAAN KƐMƐKULU FƆLƆ LA ANI A BENA DAFA SINIMA\nAN KA ƝI KA TO ƝƐƐ NA\nAn be talatalon wulafɛ, Nisan tile 11nan na. Tile be ɲini ka ban ani Yezu fana tun be baaraba min kɛra dugukolo kan, o fana sera a laban yɔrɔ la. Loon o loon tile kɔnɔ, Yezu be mɔgɔw kalan Alabatosoba kɔnɔ. Ni suu kora, a be bɔ ka taga si dugu kɔfɛ. Mɔgɔ caaman y’u mako don Yezu ka kalanw na. ‘Sɔgɔmada joona, mɔgɔ bɛɛ be taga a sɛgɛrɛ Alabatosoba kɔnɔ k’a lamɛn.’ (Luka 21:37, 38). Sisan, Yezu be Oliviyeyirikulu kan n’a ka kalanden Piyɛri, Andere, Zaki ani Zan ye.\nO mɔgɔ naani tagara sigi ni Yezu ye u dan na. U be jɔrɔla Alabatosoba koo la sabu Yezu y’a fɔ u ye ko a bena halaki. Nka, u be miirila koo wɛrɛw la fana. A ma mɛɛn, Yezu tun ye u jija ko: “Aw fana labɛnnin ka kan ka to, bari aw te miiri waati min koo la, o waati la, Mɔgɔ Dencɛ bena na.” (Luka 12:40). “Mɔgɔ Dencɛ bena segi loon min na,” Yezu kumana fana o koo la (Luka 17:30). Yezu ye kuma minw fɔ u ye, yala u ɲɛsinna Alabatosoba koo ma wa? Cidenw b’a fɛ ka dɔ lɔn o koo la. U ye Yezu ɲininga ko: “Koo nunu bena kɛ tuma jumɛn? Taamasiɲɛ jumɛn bena i nako, ni diɲɛ laban koo yira?”—Matiyo 24:3.\nCidenw ɲɛɛ tun be Alabatosoba min na, n’a sɔrɔ u tun be miirila ale lo halakili koo la. U b’u yɛrɛ ɲiningara fana ko Mɔgɔ Dencɛ bena kɛ a ka masaya la wagati juman? N’a sɔrɔ u hakili jigira Yezu ka ntalen dɔ la, a tun ye min la “faamanden” dɔ koo la. O deen tagara jamanajan dɔ la walisa ka masaya sɔrɔ ani o kɔ, a segira ka na (Luka 19:11, 12). A laban, cidenw b’u yɛrɛ ɲiningara “diɲɛ laban” kɔrɔ ye min ye.\nYezu ye u jaabi k’a pereperelatigɛ: a ye tagamasiɲɛ dɔ fɔ u ye min b’a yira wagati min na Yahutuw ka koow sigicogoya bena ban ani Alabatosoba bena halaki. Nka, a ma dan o ma. Loon nataw la, o tagamasiɲɛ tun bena kerecɛnw dɛmɛ u k’a lɔn ko Krista be yen masaya la ani ko duniɲa laban wagati surunyana.\nSaan caaman o kɔ, cidenw y’a ye ko Yesu ka kiraya kuma be dafara. Yezu tun kɔnna ka koo minw fɔ, u caaman y’a daminɛ ka dafa u ɲɛɛ na. Saan 37 o kɔ, o kɔrɔ saan 70 wagati la, kerecɛn minw tun be sii la ani u tora ɲɛɛ na, Yahutuw ka koow sigicogoya ani u ka Alabatosoba halakili ma bari olu la. Nka, fɔɔ ka taga se saan 70 ma, Yezu tun kɔnna ka koo minw fɔ, u bɛɛ ma dafa. O la do, mun lo tun bena a yira ko Yezu be masaya la sankolo la? Yezu ye cidenw dɛmɛ k’o faamu.\nYezu ko u bena “kɛlɛw kibaru, ani kɛlɛw mankan mɛn” ani ko “siya dɔ bena wili siya wɛrɛ kama. Jamana dɔ bena wili jamana wɛrɛ kama.” (Matiyo 24:6, 7). A y’a fɔ fana ko “dugukolo bena yɛrɛyɛrɛ kosɔbɛ yɔrɔ dɔw la. Fɔɲɔbanaw ni kɔngɔ bena don yɔrɔ dɔw la fana.” (Luka 21:11). Yezu y’a ka kalandenw lasɔmi ko: “Mɔgɔw bena aw minɛ k’aw tɔɔrɔ kosɔbɛ.” (Luka 21:12). Kira ngalontigɛlaw bena wuli ka mɔgɔ caaman lafili. Kojugukɛlaw bena caya ani mɔgɔ caaman ka kanuya bena sumaya. Yezu y’a fɔ fana ko: “Kibaru Duman waajuli na kɛ diɲɛ yɔrɔw bɛɛ la sankolo masaya ko la ka kɛ siyaw bɛɛ seere ye. O kɔ, a laban na se.”—Matiyo 24:14, ABM.\nYezu ka kiraya kuma faan dɔw dafara sanni Ɔrɔmukaw ka Zeruzalɛmu halaki. U dɔw dafara fana a halaki tuma na. Yala o kiraya kuma tun bena dafa bɛrɛbɛrɛ kɔfɛ tugun wa? Yezu ye kiraya kuma min fɔ, a kɔrɔtanin lo kosɔbɛ. Koo minw b’a yira k’o kiraya kuma fanba be dafara an ka wagati la, yala aw y’o kɔrɔsi wa?\nFɛɛn minw tun bena a yira ko Yezu be masaya la, u la kelen ye “fɛnjugu cɛnnikɛla” ye (Matiyo 24:15). Saan 66 Krista Tile La (K.T.L), Ɔrɔmukaw ka “kɛlɛbolo ye dugu lamini” n’u ka jamana ka darapo ye, u tun b’o min jati batofɛn ye. O kɛlɛbolo lo kɛra “fɛnjugu cɛnnikɛla” ye o wagati la. U ye Zeruzalɛmu dugu lamini ani u y’a kogo faan dɔw ci (Luka 21:20). O cogo la, “fɛnjugu cɛnnikɛla” tun man ɲi ka kɛ yɔrɔ min na, a tagara lɔ yen. Yahutuw tun be o yɔrɔ jati “yɔrɔ senuman” ye.\nYezu y’a fɔ fana ko: “O bena kɛ tɔɔrɔba ye, min ɲɔgɔn ma kɛ ka ye kabini diɲɛ dantuma, fɔɔ ka na se bii ma, ani o tɔɔrɔ ɲɔgɔn fana tena kɛ tugu abada.” Saan 70 K.T.L, Ɔrɔmukaw ye Zeruzalɛmu dugu halaki. Yahutuw ka “dugu senuman” ani u ka Alabatosoba halakili kɛra tɔɔrɔba ye u fɛ. Mɔgɔ waa caaman fana fagara o sen fɛ (Matiyo 4:5; 24:21). O koo ɲɔgɔn tun ma deli ka Zeruzalɛmu dugu ni Yahutuw sɔrɔ. O halakili yɛrɛ lo ye daan sigi Yahutuw ka koow sigicogoya la. U tun tɛna basigi Alabatosoba kan tugun walisa ka batoli kɛ i ko u tun be deli k’a kɛ cogo min na kabi wagatijan. Yezu ka kiraya kuma bena dafa bɛrɛbɛrɛ wagati min na, an ka la a la k’o bena kɛ tɔɔrɔba yɛrɛ lo ye.\nJIGIYA, DUNIƝA BANWAGATI LA\nTagamasiɲɛ min bena a yira ko Yezu be masaya la ani ko duniɲa banwagati sera, Yezu n’a ka kalandenw bele be baro kɛra o kan. Yezu y’u lasɔmi ko farati b’a la ka boliboli “Krisita nkalontigɛlaw ni cira nkalontigɛlaw” kɔ. N’u be se, olu bena a ɲini ka “Ala ka ɲɛnatɔmɔlenw lafili.” (Matiyo 24:24, ABM). Nka, o mɔgɔ ɲɛnatɔmɔninw tɛna a to u k’u lafili. Krista ngalontigɛlaw kɔni be se ka ye ɲɛɛ na. Nka, tuma min na Yezu bena kɛ masaya la, mɔgɔ ɲɛɛ tɛna la a kan.\nYezu kumana tɔɔrɔba dɔ koo la min bena juguya ka tɛmɛ saan kɛmɛkulu fɔlɔ ta kan. O bena kɛ duniɲa juguman nin bantuma na. A ko: “Tile bena fin, kalo tena yeelen bɔ tugu, lolow bena bɔ sankolo la ka ben, ani sankolo fangatigiw bena yɛrɛyɛrɛ.” (Matiyo 24:29). Ciden minw y’o kumaw mɛn, olu m’a lɔn o koo bena kɛ tigitigi cogo min na. Nka, u tun lanin b’a la k’o jatigɛkow bena kɛ.\nO kabakow tun bena nɔɔ juman lo to mɔgɔw kan? Yezu ko: “Mɔgɔ caaman bena sa jatigɛkojugu bolo, kabako miiri kosɔn minw be nana kɛ dugukolo kan. Sankolofɛnw bena ɲagami ɲɔgɔn na.” (Luka 21:26). Tiɲɛn na, tɔɔrɔba min ma adamadenw sɔrɔ ka ye, Yezu b’o lo lakalila ten.\nNka, Yezu y’a ka cidenw hakili sigi ko tuma min na ‘Mɔgɔ Dencɛ bena na sankaba kan ni sebagaya ni nɔɔrɔ ye,’ mɔgɔ bɛɛ lo tɛna kasi (Matiyo 24:30). A tun kɔnna k’a fɔ ko Ala ye “minw woloma k’u kɛ a yɛrɛ taw ye, olu kosɔn,” Ala bena dɔ kɛ dɔ ye (Matiyo 24:22). Yezu ye jatigɛko minw fɔ, n’olu nana a daminɛ ka dafa tuma min na, a ka kalanden kantigiw ka ɲi ka mun lo kɛ? Yezu y’u jija ko: “Ni o kow daminɛna tuma min na, a’ ye aw kɔ lawuli ka aw kun kɔrɔta, katuguni aw kunmabɔli surunyara.”—Luka 21:28, ABM.\nNka, Yezu ka kalanden minw bena kɛ o wagati la, olu bena a lɔn cogo di ko duniɲa laban surunyana? Yezu ye ntalen dɔ la torosun koo la. A ko: “N’a bolow nugura tuma min na ka furaburu bɔ, aw b’a lɔn ko samiɲa surunyana. O cogo kelen na, aw mana o koow bɛɛ kɛtɔ ye tuma min na, aw k’a lɔn ko Mɔgɔ Dencɛ natuma sera ka ban, a be sira la. Tiɲɛ na, ne b’a fɔ aw ye ko bii mɔgɔ nunu bɛɛ tena sa, ni koo nunu bɛɛ ma kɛ.”—Matiyo 24:32-34.\nO la do, ni Yezu ka kalandenw y’a ye k’o tagamasiɲɛ kɔnɔko caaman be dafara tuma min na, u ka ɲi k’a faamu ko laban surunyana. Yezu ka kalanden minw bena kɛ o wagati gwɛlɛw na, a ye olu lasɔmi ko:\n“Mɔgɔ si t’o loon n’o waati lɔn. Hali mɛlɛkɛw ni Ala Dencɛ t’a lɔn, fɔɔ Faa Ala kelenpe. Koo min tun kɛra Nuhun ka tile la, o ɲɔgɔn bena kɛ fana Mɔgɔ Dencɛ natuma la. Bari sanni jiba ka na, mɔgɔw tun be dumunibabaw kɛ ka minni kɛ, ani ka furu fɔɔ ka taga se Nuhun donlon ma kurunba kɔnɔ. O tun te miiri foyi la, fɔɔ jiba nana u halaki. Mɔgɔ Dencɛ ka nako bena kɛ ten fana.” (Matiyo 24:36-39). Yezu tun b’a lamɛnbagaw hakili jigira le ko sanjiba min nana Nuhun ka wagati la, o kɛra dugukolo kuru bɛɛ lo kan. O la, duniɲa laban fana bena kɛ dugukolo kuru bɛɛ lo kan.\nCiden minw tun be Yezu lamɛnna Oliviyeyirikulu kan, siga t’a la, olu y’a faamu ko a kɔrɔtanin lo u ka to ɲɛɛ na. Yezu ko: “Aw k’aw yɛrɛw kɔlɔsi, aw kan’a to nugubagatɔya, ni dɔrɔtɔya, ani diɲɛ hamikow k’aw hakili ɲagami, n’o tɛ, laban loon bena bari aw la, bari o loon bena cun diɲɛ mɔgɔw bɛɛ kan i n’a fɔ jɔɔ be fɛɛn minɛ cogo min na. Aw ye jija ka Ala daali tuma bɛɛ, ka kɛ mɔgɔ timinadiyaninw ye, waasa aw ka se ka kisi o koo nataw bɛɛ ma, ani aw ka se ka lɔ Mɔgɔ Dencɛ ɲakɔrɔ.”—Luka 21:34-36.\nO kumaw fɛ, Yezu y’a yira tugun ko a be kiraya kuma min fɔra, o tɛna kɛ kɔlɔkɔlɔko ye. Yezu be koo minw fɔra, u tɛna kɛ Zeruzalɛmu dugu wala Yahutu siya dɔrɔn na yanni saan 30 wala 40 cɛ. O koow ɲɛsinna “diɲɛ mɔgɔw bɛɛ” lo ma.\nYezu ko a ka kalandenw ka ɲi ka to ɲɛɛ na ani u labɛnnin ka ɲi ka to. A ye ntalen dɔ la walisa ka sinsin o lasɔmi kuma kan. A ko: “Aw b’a lɔn ko ni sotigi tun be soon nawaati lɔn sufɛ, a tun bena to ɲana k’a bali ka don a ka soo kɔnɔ. O kosɔn, aw fana labɛnnin ka kan ka to, bari aw te miiri waati min koo la, o waati la Mɔgɔ Dencɛ bena na.”—Matiyo 24:43, 44.\nO kɔ, Yezu y’a ka kalandenw dɛmɛ walisa u jigi kana tigɛ. A y’u hakili sigi ko ale ka kiraya kuma bena dafa tuma min na, “jɔnkɛ” dɔ bena kɛ yen. O jɔncɛ bena to ɲɛɛ na ani k’a jija baara la. Yezu ye wale dɔ lakali min faamuyali ka nɔgɔ a ka cidenw fɛ. A ko: “Jɔnkɛ dannamɔgɔ hakiliman min makɛ bɛ a bila jɔn tɔw kun na ka u ka dumuni ko ɲɛnabɔ a waati latigɛlen na, o ye jɔni ye? O jɔnkɛ min makɛ nalen y’a sɔrɔ a b’a kɛ a cogo la, o ye dubaden ye. Tiɲɛ la ne b’a fɔ aw ye ko o makɛ na o jɔnkɛ sigi a bolofɛn bɛɛ kun na.” Nka, n’o “jɔnkɛ” nin ye ŋaniya jugu ta ani a y’a daminɛ ka to k’a tɔɲɔgɔnw tɔɔrɔ, a kuntigi bena a “halaki ka a niyɔrɔ di a ma filankafow fɛ.”—Matiyo 24:45-51, ABM; Luka 12:45, 46 lajɛ.\nNka, Yezu ka kuma kɔrɔ tɛ ko a ka kalanden dɔw bena ŋaniya jugu ta. Yezu b’a fɛ a ka kalandenw ka mun lo faamu? A b’a fɛ u ka to ɲɛɛ na ani u jijanin ka to baara la. A y’o lo ɲɛfɔ ntalen wɛrɛ sababu fɛ.\nMun lo ye cidenw lasun u ye Yezu ɲininga koo nataw koo la? N’a sɔrɔ mun lo tun b’u hakili la?\nYezu ka kiraya kuma y’a daminɛ ka dafa tuma juman ani cogo di?\nKoo dɔw fɔ minw tun bena a yira ko Krista be masaya la.\n“Fɛnjugu cɛnnikɛla” y’a yɛrɛ yira cogo di ani koo jumanw lo kɛra o kɔ?\nMɔgɔw mana a ye ko Yezu ka kiraya kuma be dafara, o bena mun lo kɛ u la?\nYezu ye ɲɛyirali juman lo ta walisa k’a ka kalandenw dɛmɛ ka lɔn ko laban wagati surunyana?\nMun lo b’a yira ko Yezu ka kiraya kuma bena dafa duniɲa kuru bɛɛ lo kɔnɔ?\nKalanden minw bena kɛ duniɲa laban wagati la, Yezu ye lasɔmini kuma juman lo fɔ olu ye?\nDuniɲa laban surunyana wa?\nA filɛ duniɲa kɔnɔ, mɔgɔw ka kɛwalew n’u ka kɛcogow b’a yira cogo minw na ko laban surunyana i ko Bibulu tun kɔnna k’a fɔ cogo min na.\nA ci dɔ ma A ci dɔ ma Cidenw ko Yezu ka tagamasiɲɛ dɔ fɔ olu ye\njy sap. 111 ɲɛɛ 256-259


Cɛf 7 AKKDC08 - Sɔgɔmada joona, Yerubaali n'o ye - Bible Search\nCɛf 6 Cɛf 8\nMɔgɔ kɛmɛ saba be fara Zedeyɔn kan\n1Sɔgɔmada joona, Yerubaali n'o ye Zedeyɔn ye a wilila n'a ka jama bɛɛ ye ka taga sigi Ɛnarɔdi jii bɔyɔrɔ la. Madiyanw ka kɛlɛbolo tun siginin be Zedeyɔn ta kɔgɔdugu ɲafan na More kulu faan fɛ kɔkɛnɛ na.\n2Masaba y'a fɔ Zedeyɔn ye ko: «Jama min be n'i ye, olu ka ca kojugu, ne te se ka madiyanw don u bolo. N'o kɛra, u be se k'a fɔ k'u yɛrɛ ka seko lo, o la, u bena u yɛrɛ boɲa ne ye. 3- O la, i k'a fɔ jama ye ko mɔgɔ min be siran ka yɛrɛyɛrɛ, o tigi ka kɔsegi ka bɔ Galaadi kulu kɔrɔ.» Mɔgɔ waa mugan ni fila (22 000) bɔra jama cɛma ka kɔsegi, mɔgɔ waa tan (10 000) tora.\n4Masaba y'a fɔ Zedeyɔn ye tugu ko: «Halibi jama nin ka ca kojugu. Taga n'u ye kɔda la, ne bena u woloma i ye o yɔrɔ la. Ni ne y'a fɔ ko min ka taga n'i ye, o bena taga n'i ye, ni ne ko min te taga n'i ye, o tigi tena taga.» 5O la, Zedeyɔn tagara ni jama ye kɔda la. Masaba y'a fɔ a ye ko: «Ni mɔgɔ o mɔgɔ ye jii min i n'a fɔ wulu, i be olu woloma ka bɔ mɔgɔw la minw b'u kunbiri gwan ka minni kɛ.» 6Mɔgɔ minw ye jii ta n'u tigɛ ye ka sɔrɔ k'a min, olu tun ye mɔgɔ kɛmɛ saba ye, mɔgɔ tɔw bɛɛ y'u kunbiri gwan ka minni kɛ. 7O kɔ, Masaba y'a fɔ Zedeyɔn ye ko: «Ne bena aw kisi ka madiyanw don i bolo, mɔgɔ kɛmɛ saba nunu le barika la, minw ye jii min n'u tigɛ ye. A to mɔgɔ tɔw bɛɛ ka taga u ka yɔrɔw la.» 8Zedeyɔn y'a fɔ ko mɔgɔ tɔ nunu kelen kelen bɛɛ ka taga u ka soo. A tora ni mɔgɔ kɛmɛ saba nunu ye. Dumuni ni buru fiyɛta minw tun be mɔgɔ tɔ nunu bolo, mɔgɔ kɛmɛ saba ye olu minɛ. O y'a sɔrɔ madiyanw ka kɛlɛdenw tun siginin be jukɔrɔ kɔkɛnɛ na.\nZedeyɔn ka sesɔrɔ taamasiɲɛ\n9Sufɛ, Masaba y'a fɔ Zedeyɔn ye ko: «Wili ka taga madiyanw ka sigiyɔrɔ la. Ne y'u don i bolo. 10N'o y'a sɔrɔ i be siran ka taga, i ka taga n'i ka baaraden Pura ye fɔlɔ. 11U bena fɛɛn min fɔ, i bena o mɛn, o mɛnnin kɔ, i bena jagwɛlɛya sɔrɔ ka taga u kɛlɛ.» A wilila ni Pura ye ka jigi fɔɔ ka se u sigiyɔrɔ gɛrɛfɛ. 12Madiyanw, ni amalɛkiw ani mɔgɔ minw bɛɛ be kɔrɔn ɲafan na, u tun nana sigi caaman kɔkɛnɛ na i n'a fɔ tɔɔn, u ka ɲɔgɔmɛw tun ka ca i n'a fɔ kɔgɔjida la cɛncɛn. 13Zedeyɔn sera k'a sɔrɔ mɔgɔ dɔ tun b'a ka siko ɲafɔra a tɔɲɔgɔn ye. Ko ale sikora, ka buru dɔ ye a be kolonkolonna madiyanw ka kɛlɛdenw sigiyɔrɔ la, ko a kolonkolonna ka taga gosi fanibugu la, fanibugu nin yɛlɛmana ka ben fɔɔ ka jan. 14A tɔɲɔgɔn nin y'a fɔ a ye ko: «O te fɛɛn wɛrɛ ye ni Isirayɛliden Zedeyɔn, Yoyasi dencɛ ka kɛlɛkɛmuru tɛ. Ala ye madiyanw n'u ka kɛlɛdenw bɛɛ don a bolo.» 15Zedeyɔn y'o siko nin n'a kɔrɔ mɛn ka ban tuma min na, a y'a kunbiri gwan ka Ala bato, o kɔ, ka kɔsegi ka na Isirayɛlidenw ka kɛlɛdenw sigiyɔrɔ la k'a fɔ u ye ko: «Aw ye wili, Masaba ye madiyanw ka kɛlɛdenw don aw bolo.»\nZedeyɔn be se madiyanw kɔrɔ\n16Zedeyɔn ye mɔgɔ kɛmɛ saba tilan sigiyɔrɔ saba, ka buru fiyɛta, ni daganinlakolon di u kelen kelen bɛɛ ma. Kala mananinw tun be o daga nunu kɔnɔ. 17A y'a fɔ u ye ko: «Aw ka to ka ne filɛ, ni n ye fɛɛn min kɛ, aw k'o ɲɔgɔn kɛ fana. Ni n tagara se u ka kɛlɛdenw ka sigiyɔrɔ gɛrɛfɛ tuma min na, ni n ye fɛɛn min kɛ, aw k'o ɲɔgɔn kɛ. 18Ne ni minw be ɲɔgɔn fɛ, n'anw ye buru fiyɛ tuma min na, aw fana ka buru fiyɛ u faan bɛɛ la, k'aw kaan kɔrɔta k'a fɔ ko: ‹Masaba ta, ani Zedeyɔn ta.› »\n19Zedeyɔn ni mɔgɔ kɛmɛ minw tun be n'a ye, olu sera madiyanw ka kɛlɛdenw ka sigiyɔrɔ gɛrɛfɛ dugutilama, kɔlɔsilikɛbaga wɛrɛw tun nana sigi a ma mɛn. U ye buruw fiyɛ, daganin minw tun be u bolo, u y'o cici. 20Jɛnkulu saba nunu ye buruw fiyɛ, k'u ka daganinw cici, ka kala mananinw minɛ u numanbolow la, buru fiyɛtaw b'u kinibolow la. U pɛrɛnna ko: «Masaba ka murujan, ni Zedeyɔn ta!» 21U kelen kelen bɛɛ tora u lɔyɔrɔw la ka madiyanw ka kɛlɛdenw ka sigiyɔrɔ lamini. Madiyanw bɛɛ wilila ka boli, u be kulela ka to ka boli. 22Mɔgɔ kɛmɛ saba nunu ye buruw fiyɛ tuma min na, Masaba y'a kɛ madiyanw ka kɛlɛdenw yɛlɛmana ɲɔgɔn kama ni murujanjanw ye. U bolila ka taga se fɔɔ Bɛtisita, Serera faan fɛ, fɔɔ Abɛlimeyola, min be Tabati gɛrɛfɛ.\n23Isirayɛliden minw be Nɛfutali mara la, ni Asɛri ani minw bɛɛ be Manase, olu ye ɲɔgɔn lajɛn ka tugu madiyanw kɔ. 24Zedeyɔn ye mɔgɔw bila ka ta'a fɔ Efarayimu mara kuluyɔrɔ mɔgɔw ye ko u ka wili ka jigi ka madiyanw kunbɛn, ka taga Zurudɛn baji tigɛyɔrɔw tugu fɔɔ Bɛtibara. Efarayimu kɔmɔgɔw bɛɛ wilila ka ɲɔgɔn lajɛn, ka taga Zurudɛn baji tigɛyɔrɔw tugu fɔɔ Bɛtibara. 25U ye madiyanw ka kuntigiw fila minɛ, Orɛbu ni Zɛbu. U ye Orɛbu faga kabakuru dɔ kan min be wele ko Orɛbu ta, ani ka Zɛbu fana faga *ɛrɛzɛnji bɔyɔrɔ dɔ la min be wele ko Zɛbu ta. U tugura madiyanw kɔ k'u gwɛn, ka taga ni Orɛbu ni Zɛbu kungolow ye Zedeyɔn fɛ Zurudɛn baji kɔfɛ.


Piy fɔlɔ 3 AKKDC08 - Musow, aw fana k'aw yɛrɛ majigi aw - Bible Search\nPiy fɔlɔ 2 Piy fɔlɔ 4\nPiy fɔlɔ 3\nCɛɛ ni muso ka koo\n1- Musow, aw fana k'aw yɛrɛ majigi aw cɛɛw ye waasa hali ni dɔw be ban Ala ka kuma na, u ka sɔn a ma aw taamacogo sababu la, o kana kɛ kuma sababu la. 2Bari u ben'a ye ko aw taamacogo ka ɲi, ko aw be mɔgɔ boɲa. 3- Aw kana aw ka cɛɲa yira ni masirifɛnw ye, i n'a fɔ k'i kunsigi lalaga ɲanaman, ka sanu don ka fani ɲanaman don. 4Nga, aw ka kɛ sɔnɲumantigiw ye, hakili siginin, minw ka koo ka nɔgɔ. O le ka di Ala ye haali. 5Muso minw jigi tun be Ala kan fɔlɔfɔlɔ, olu sɔɔn tun be ten. U majiginin tun be u furucɛw ye, 6- i n'a fɔ Sara. A y'a yɛrɛ majigi Ibrayima ye fɔɔ ka to k'a wele ko: «N matigi.» N'aw be koɲuman kɛ, n'aw te siran fewu, aw be kɛ Sara denmusow ye.\n7- Cɛɛw, aw fana k'aw ka musow minɛ ka ɲa ni hakilitigiya ye bari aw barika ka bon n'u ta ye. Aw k'u boɲa bari nɛɛma kelen le bena kɛ aw bɛɛ ye. Aw ka to k'a kɛ ten, waasa aw be dalili minw kɛ, koo si kana na o bali.\nAn ka ɲɔgɔn minɛ ka ɲa\n8Ayiwa, aw bɛɛ ka ɲɔgɔn minɛ ka ɲa ni miiriya kelen ye. Aw ka ɲɔgɔn kanu i n'a fɔ balimaw, ka ɲɔgɔn dɛmɛ, ka makari ɲɔgɔn na, k'aw majigi ɲɔgɔn ye. 9Aw kana juguya sara ni juguya ye, walima ka dɔ ka nɛnili segi a ma. Nga e ka duba le kɛ. Bari Ala ye aw minw wele, janko aw k'a ka duba sɔrɔ.\n10«Ni mɔgɔ min b'a fɛ ka sii sɔrɔ,\nani ka to hɛrɛ la,\no tigi k'a yɛrɛ minɛ kumajugu fɔli,\nani namarakuma ma.\n11A ka kojugu dabila ka koɲuman kɛ,\nka banba ka hɛrɛ ɲini.\nMatigi be janto mɔgɔtilenninw na,\na b'a tulo malɔ u ka dalilikan na.\nNga a be wili kojugukɛlaw kama.»\nKa tɔɔrɔ koɲuman kosɔn\n13Jɔn be se ka kojugu kɛ aw la, n'aw ye koɲumankɛlaw ye? 14Hali n'aw be tɔɔrɔ sɔrɔ aw ka koɲuman kosɔn, dagamu ye aw ta ye. Aw kana siran mɔgɔ si ɲa, aw hakili kana ɲagami. 15- Aw k'a lɔn aw dusu la ko aw Matigi Krista ye senu ye. Aw jigi min lanin b'a kan, ni dɔ kɛra aw ɲiningabaga ye, aw labɛnnin ka sɔrɔ tuma bɛɛ k'a tigi jaabi o la. 16Nga o jaabili nin ka kan ka kɛ ni dususuma, ni boɲa ye. Aw be kɛwaliɲuman minw kɛ Krista barika la, aw k'o kɛ ni kɔnɔgwɛ ye, waasa aw tɔgɔ cɛnbagaw ka maloya. 17Ka tɔɔrɔ koɲuman kosɔn, n'o ye Ala sago ye, o ka fisa ka tɔɔrɔ kojugu kosɔn.\nKrista be fɛɛn bɛɛ kunna\n18Krista sara adamadenw ka hakɛw kosɔn siɲɛ kelenpe, a banna. Ale mɔgɔtilennin sara mɔgɔ tilenbaliw kosɔn, waasa k'aw kɛ Ala taw ye. U y'a faga kɔni, nga a kununna Nii Senuman barika la. 19A tagara lahara kɔnɔ mɔgɔw waaju, ale Nii Senuman barika la. 20- Olu minw tun murutira Ala ma, a muɲuna, Nuhun ye kurunba lalaga, mɔgɔ damani le kisira o kɔnɔ, mɔgɔ seegi dɔrɔn. 21O jii nin tun kɛra batizeli taamasiɲɛ ye, min b'aw kisi bii. O te fari saniyako ye. Nga ŋaniyaɲuman lo an be min ta Ala faan fɛ. A b'aw kisi Yezu Krista ka kununni barika la a sanin kɔ, 22ale min tagara arijana na ka to Ala kinibolo la. Mɛlɛkɛw ni setigiw, ani fangatigi minw b'o yɔrɔ la, u bɛɛ majiginin be ale ye.


Mar 13 AKKDC08 - Yezu bɔtɔ Alabatosoba kɔnɔ, a ka - Bible Search\n(Mat 24.1-3; Luka 21.5-7)\n1Yezu bɔtɔ Alabatosoba kɔnɔ, a ka kalandenw kelen y'a fɔ a ye ko: «Karamɔgɔ, soba nin lɔcogo filɛ ni kabakurubabaw ye dɛ!»\n2Yezu y'a fɔ a ye ko: «I ɲaa be sobaba nunu na kɛ? Kabakuru si tena to a tɔɲɔgɔn kan, u bɛɛ bena walaka.»\n3Yezu tagara sigi Olivuyirikulu kan k'a ɲaa sin Alabatosoba ma. K'a to yen, Piyɛri ni Zaki ni Zan ani Andere tagar'a ɲininga u danna ko: 4«Koo nunu bena kɛ tuma jumɛn? Taamasiɲɛ jumɛn bena yira k'o koow bɛɛ laban tuma sera?»\nLaban tuma tɔɔrɔ\n(Mat 24.4-14; Luka 21.7-19)\n5Yezu ye kuma ta k'a fɔ u ye ko: «Aw k'aw yɛrɛw kɔlɔsi janko mɔgɔ si kana aw fili. 6Mɔgɔ caaman bena na ne tɔgɔ la k'a fɔ k'olu ye ne yɛrɛ ye ka mɔgɔ caaman fili. 7N'aw ye kɛlɛw kibaru, ani kɛlɛw mankan mɛn tuma min na, aw hakili kana ɲagami. Wajibi lo o koow ka kɛ, nga o tena kɛ a laban ye fɔlɔ. 8Siya dɔ bena wili siya dɔ wɛrɛ kama. Jamana dɔ bena wili jamana dɔ wɛrɛ kama. Dugukolo bena yɛrɛyɛrɛ yɔrɔ dɔw la, kɔngɔ fana bena don. O koow bena kɛ tɔɔrɔw daminɛ ye, i n'a fɔ muso ka tiin daminɛ.\n9- «Aw k'aw yɛrɛw kɔlɔsi. U bena aw don kititigɛlaw bolo. U bena aw bugɔ kalansow kɔnɔ. U bena taga n'aw ye jamanatigiw ni masacɛw fɛ ne kosɔn. O bena kɛ sababu ye aw be ne koo fɔ u ye. 10Sanni laban tuma ka se, wajibi lo kibaru diman ka fɔ siyaw bɛɛ ye fɔlɔ. 11N'u y'aw minɛ ka taga aw don kititigɛlaw bolo tuma o tuma, aw kɔnɔ kana gwan ko aw bena mun fɔ. Kuma min bena bila aw hakili la o waati yɛrɛ la, aw k'o fɔ. Bari aw tena kuma aw yɛrɛw ma, nga aw bena kuma Nii Senuman lo barika la. 12Fakelendenw bena kɛ sababu ye u b'u dɔ faga. Faaw bena o ɲɔgɔn kɛ u deenw na. Deenw bena kɛ sababu ye u b'u wolobagaw faga. 13- Mɔgɔ bɛɛ bena aw kɔniya ne tɔgɔ kosɔn, nga ni mɔgɔ min muɲuna fɔɔ ka taga se a laban ma, o tigi bena kisi.\nTɔɔrɔba bena mɔgɔw sɔrɔ\n(Mat 24.15-28; Luka 21.20-24)\n14- «Fɛnjugu cɛnnikɛla man kan ka ye yɔrɔ min na, aw bena o siginin ye o yɔrɔ la. (Mɔgɔ min be nin kalan, o ka kan k'a faamu.) O tuma na, mɔgɔ minw be Zude mara la, olu ka boli ka taga kuluyɔrɔw la. 15- N'o kɛra k'a sɔrɔ mɔgɔ min be boon kunna, o tigi kana jigi ka don a ka soo kɔnɔ ka fɛɛn dɔ ta. 16N'o y'a sɔrɔ ni min be foro la, o kana kɔsegi ka na a ka foroca ta. 17O waati la, musokɔnɔmanw ani minw deen be siin min, olu bena tɔɔrɔ kosɔbɛ. 18Aw ka Ala daali k'o boli kana kɛ nɛnɛjugu tuma na, 19- bari o loon tɔɔrɔ bena boɲa kojugu. O tɔɔrɔ ɲɔgɔn ma sɔrɔ fɔlɔ kabini Ala ye diɲɛ dan fɔɔ ka na se bii ma. O tɔɔrɔ ɲɔgɔn fana tena kɛ tugu abada. 20Ni Matigi tun tena dɔ bɔ o tɔɔrɔ waati la, mɔgɔ si tun tena kisi. Nga, a ye mɔgɔ minw woloma k'u kɛ a yɛrɛ taw ye, olu kosɔn a bena dɔ bɔ a la.\n21«Ni mɔgɔ dɔ y'a fɔ aw ye o tuma na ko: ‹A filɛ, Ala ka Mɔgɔ wolomanin nin be yan›, walima n'a ko: ‹A be yen fɛ›, aw kana la a la. 22Mɔgɔ dɔw bena galon tigɛ k'olu ye Ala ka Mɔgɔ wolomanin nin ye. Dɔw fana bena galon tigɛ k'olu ye kiraw ye. U bena kabakow kɛ ka mɔgɔw fili n'o ye. Ala ye mɔgɔ minw woloma k'u kɛ a yɛrɛ taw ye, n'u tun be se, u tun bena olu fana fili. 23O la, aw kɔni k'aw yɛrɛw kɔlɔsi! Koo minw bena kɛ, ne y'o bɛɛ fɔ aw ye ka ban.\nMɔgɔ Dencɛ nako\n(Mat 24.29-31; Luka 21.25-28)\n24- «Nga o waati la n'o tɔɔrɔ tɛmɛna, tile bena fin, kalo tena yeelen bɔ tugu. 25- Lolow bena bɔ sankolo la ka ben, sankolo fangatigiw bena yɛrɛyɛrɛ. 26- O tuma na, mɔgɔw bena Mɔgɔ Dencɛ natɔ ye sankabaw cɛma ni sebagaya ni nɔɔrɔ ye. 27A ye mɔgɔ minw woloma k'u kɛ a yɛrɛ taw ye, a bena mɛlɛkɛw ci diɲɛ faan bɛɛ la ka taga olu lajɛn, k'a ta dugukolo daan na fɔɔ ka taga bila sankolo daan na.\n(Mat 24.32-35; Luka 21.29-33)\n28«Aw ka koo nunu faamu ka kɛɲɛ ni torosun cogo ye. N'a bolow nugura tuma min na, aw b'a lɔn ko samiɲa surunyana. 29O cogo kelen na, aw mana o koow kɛtɔ ye tuma min na, aw k'a lɔn ko Mɔgɔ Dencɛ natuma sera ka ban, a be sira la. 30Tiɲɛ na, ne b'a fɔ aw ye ko bii mɔgɔw bɛɛ tena sa ka ban ni koo nunu bɛɛ ma kɛ. 31Sankolo ni dugukolo bena tɛmɛ, nga ne ka kuma tena tɛmɛ.\nJɔn be Yezu nalon n'a waati lɔn?\n32«Mɔgɔ si t'o loon n'a waati lɔn. Hali mɛlɛkɛw ni Ala Dencɛ t'a lɔn, fɔɔ Faa Ala kelenpe. 33Aw k'aw yɛrɛw kɔlɔsi, aw kana ɲinɛ, bari aw t'a waati lɔn. 34- Ayiwa, a bena kɛ i n'a fɔ cɛɛ dɔ ta. A tagara taama na. Sanni a ka taga, a y'a ka soo kalifa a ka baaradenw ma, ka baara di u kelen kelen bɛɛ ma. A y'a fɔ soda kɔlɔsibaga ye ko a ka to ka daa kɔlɔsi ka ɲa. 35O la, aw labɛnnin ka to, bari sotigi bena segi ka na waati min na, aw t'o lɔn. A bena kɛ wulafɛ, walima dugutilama, wala dondo kasituma na, walima sɔgɔma, aw t'o lɔn. 36Aw ye to ɲana janko a kana na bari aw la k'aw sɔrɔ sinɔgɔ la. 37Ne be min fɔra aw ye, mɔgɔ bɛɛ seen b'a la: Aw labɛnnin ka to.»


Nee 10 AKKDC08 - Koo minw tun y'an sɔrɔ olu kosɔn, an - Bible Search\nNee 9 Nee 11\nJama be layidu ta Ala ye\n1Koo minw tun y'an sɔrɔ olu kosɔn, an y'a latigɛ sɔbɛ la k'an daa di k'o kɛ sɛbɛ ye. An ɲamɔgɔw ni Levi kɔmɔgɔ minw b'an cɛma, ni an ka sarakalasebagaw, y'u bulonɔ bila sɛbɛ nin kan.\n2Mɔgɔ minw y'u bulonɔ kɛ sɛbɛ nin kan, olu tɔgɔw filɛ: Akaliya dencɛ Neemi min ye masacɛ ka lasigiden ye, ni Sidikiya 3ani Seraya, ni Azariya, ni Yirimeya, 4ani Pasewuri ni Amariya, ani Malikiya, 5ni Atusi ni Sebaniya, ani Maluki, 6ni Arimu ani Meremɔti, ni Obadiya, 7ani Daniyɛli ni Ginetɔn, ani Baruki, 8ni Mesulamu ani Abiya, ni Miyamin, 9ani Maaziya ni Biligayi, ani Semaya, olu ye sarakalasebagaw ye.\n10Levi kɔmɔgɔ tɔw tɔgɔ filɛ: Azaniya dencɛ Yesuwa, ni Enadadi kɔmɔgɔ Binuwi ni Kadimiyɛli, 11n'u badenw: Sebaniya, ni Odawiya ani Kelita, ni Pelaya ani Hanan, 12ni Mika, ni Erewɔbu, ani Asabiya, 13ni Zakuri, ani Serebiya ni Sebaniya, 14ani Odawiya ni Bani ni Beninu.\n15Jama ɲamɔgɔ minw y'u bulonɔ kɛ olu tɔgɔ filɛ: Parewɔsi ni Paati Mowabu ani Elamu, ni Zatu ani Bani, 16ni Buni ani Azigadi ni Bebayi, 17ani Adoniya ni Bigiwayi, ani Adin, 18ni Atɛri, ni Izikiya ani Azuri, 19ni Odawiya, ni Asumu ani Besayi, 20ani Arifu, ni Anatɔti ani Nebayi, 21ni Magipiyasi, ni Mesulamu ani Eziri, 22ni Mesezabeyɛli ani Sadɔki, ni Yaduwa, 23ani Pelatiya, ni Hanan ani Ananiya, 24ni Oseya, ni Ananiya, ani Asuba, 25ni Alowɛsi, ani Pileya ni Sobeki, 26ani Ereyumu ni Asabina, ani Maaziya, 27ni Aya ani Hanan, ni Anan, 28ani Maluki ni Arimu, ni Baana.\n29Jama tɔɔ, sarakalasebagaw ni Levi kɔmɔgɔ tɔw, ani daa kɔlɔsibagaw ni dɔnkilibagaw, ani Ala ka soo kɔnɔ baarakɛlaw, ani mɔgɔ minw bɛɛ faranna ka bɔ siya wɛrɛw la ka nɔrɔ Ala ka sariya la, u ka musow fara u dencɛw n'u denmusow kan, mɔgɔ o mɔgɔ tun be se ka koo faamu, 30olu bɛɛ tugura u badenw kɔ u jigi be minw kan. U ye layidu ta ka kali k'u bena taama ka kɛɲɛ ni Ala ka sariya ye a ye min di a ka baarakɛla Musa barika la, ka Masaba, an Matigi ka sariyaw, n'a ka fɔta bato ka ɲa.\n31- An b'an daa di ko an tena sɔn k'an denmusow di jamana nin kɔnɔ siyaw ma, an fana tena sɔn an dencɛw b'u denmusow furu. 32- Ni jamana nin kɔnɔ siyaw nana n'u ka suman, walima u ka feerefɛn wɛrɛw ye lafiɲɛlon na, an tena foyi san u fɛ o loon na ani ɲanagwɛ loonw na. Saan wolonwulanan na, an tena sɛnɛ kɛ, an bena yafa an ka jurutigiw ma fana.\n33- An fana b'a latigɛ k'o kɛ sariya ye an fɛ ko wajibi la an ka warigwɛ kuru kelen sara saan o saan, min gwiliya sera garamu naani ma, an ka Ala ka soo baara kosɔn, 34buru min be di Ala ma, ani suman saraka ni saraka jɛnita minw be bɔ loon bɛɛ, ni saraka minw be bɔ lafiɲɛlon na, ani kalokura ɲanagwɛ la, ni ɲanagwɛ tɔw la, ani Ala ka soo kɔnɔ minanw, ni saraka min be bɔ Isirayɛlidenw ka hakɛ yafali kama, ani baara o baara min be kɛ an ka Ala ka soo kɔnɔ, an b'o di olu le kama.\n35Sarakalasebagaw ni Levi kɔmɔgɔ tɔw ni jama, an ye kala la janko an bena to ka na ni lɔgɔ ye an ka Ala ka soo waati min na saan o saan k'o di, an k'o lɔn, an ka na n'o ye ka kɛɲɛ n'an ka fadenya cogo ye. Bɛɛ be n'u ta nawaati, janko u ka to k'o mana Masaba an ka Ala ka sarakabɔyɔrɔ la ka kɛɲɛ n'a fɔcogo ye sariya la. 36- An bena to ka na n'an ka sɛnɛfɛnw deen fɔlɔw ye, ani yiriw bɛɛ deen fɔlɔw, Masaba ka soo saan o saan.\n37- An fana bena to ka na n'an deen fɔlɔw ye an ka Ala ka soo kɔnɔ, ani an ka begɛnw ka deen fɔlɔw, misi fara begɛnmisɛnw kan, ka kɛɲɛ ni sariya ka fɔta ye, k'o di sarakalasebagaw ma minw be baara kɛ o yɔrɔ la. 38- An bena to ka na n'an ka mugu ɲanaman ye, n'an ka suman sarakaw, n'an ka yiriw bɛɛ deenw, ani duvɛnkɛnɛ ni tulu ye an ka Ala ka soo kɔnɔ minanmarayɔrɔ la k'u di sarakalasebagaw ma, ani ka to k'an ka suman jakaw di Levi kɔmɔgɔ tɔw ma. Olu bena to ka na u ta u yɛrɛ ma an ka duguw kɔnɔ an be baara kɛ yɔrɔ min na. 39- Ni Levi kɔmɔgɔw be taga jaka minɛyɔrɔ la, olu ni Arɔn kɔmɔgɔ dɔ min ye sarakalasebaga ye, be taga ɲɔgɔn fɛ, jaka min sɔrɔla, Levi kɔmɔgɔw ka kan ka jaka bɔ o la ka taga n'o ye an ka Ala ka soo kɔnɔ, a ka nafolo marayɔrɔ la. 40Isirayɛlidenw, Levi kɔmɔgɔw fara tɔw kan, ka kan ka na ni suman ye ani duvɛnkɛnɛ, ni tulu ye minanmarayɔrɔ nin na, baarakɛminanw be bila yɔrɔ min, ani sarakalasebaga minw be baara la ni daa kɔlɔsibagaw, ni dɔnkililabagaw ka sigiyɔrɔ la.\nO la, an tena an ka Ala ka soo to yen lakolon.